02019D2208 — MT — 23.12.2019 — 000.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument





Ikkoreġuta bi:









▼B

DEĊIŻJONI TAL-KUNSILL (UE) 2019/2208

tad-9 ta’ Diċembru 2019

dwar il-pożizzjoni li għandha tittieħed f’isem l-Unjoni Ewropea fil-Kumitat tal-FSE stabbilit mill-Ftehim ta’ Sħubija Ekonomika Interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-adozzjoni tal-Protokoll Nru 1 dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva







Artikolu 1

Il-pożizzjoni li għandha tittieħed f’isem l-Unjoni fil-laqgħa annwali tal-2019 tal-Kumitat tal-FSE stabbilit mill-Ftehim ta’ Sħubija Ekonomika Interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-adozzjoni ta’ deċiżjoni tal-Kumitat tal-FSE dwar il-Protokoll Nru 1 dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, għandha tissejjes fuq l-abbozz tad-deċiżjoni tal-Kumitat tal-FSE mehmuż ma’ din id-Deċiżjoni.

Artikolu 2

Din id-Deċiżjoni għandha tidħol fis-seħħ fid-data tal-adozzjoni tagħha.









ABBOZZ

DEĊIŻJONI Nru ... / 2019 TAL-KUMITAT TAL-FSE

STABBILIT MILL-FTEHIM TA’ SĦUBIJA EKONOMIKA INTERIM BEJN IL-GHANA, MINN NAĦA WAĦDA, U L-KOMUNITÀ EWROPEA U L-ISTATI MEMBRI TAGĦHA, MIN-NAĦA L-OĦRA,

ta’ ... 2019

dwar l-adozzjoni tal-Protokoll Nru 1 dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva







Artikolu 1

It-test tal-Protokoll Nru 1 dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, fl-Anness ta’ din id-Deċiżjoni, huwa b'dan adottat.

Artikolu 2

Din id-Deċiżjoni għandha tidħol fis-seħħ fid-data tal-iffirmar tagħha.









ANNESS

Protokoll Nru 1 dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva

INDIĊI TITOLU I: DISPOŻIZZJONIJIET ĠENERALI Artikoli 1. Definizzjonijiet TITOLU II: DEFINIZZJONI TAL-KUNĊETT TA’ “PRODOTTI ORIĠINARJI” Artikoli 2. Kundizzjonijiet ġenerali 3. Prodotti miksuba b’mod sħiħ 4. Prodotti maħduma jew ipproċessati b’mod suffiċjenti 5. Operazzjonijiet ta’ ħidma jew ipproċessar insuffiċjenti 6. Ħidma jew ipproċessar ta’ materjal importat fl-Unjoni Ewropea mingħajr dazju 7. Akkumulazzjoni tal-oriġini 8. Akkumulazzjoni ma’ pajjiżi oħrajn li jgawdu minn aċċess mingħajr dazju u mingħajr kwoti għas-suq tal-Unjoni Ewropea 9. Unità ta’ kwalifika 10. Aċċessorji, partijiet ta' rikambju u għodod 11. Settijiet ta’ oġġetti mħalltin 12. Elementi newtrali 13. Segregazzjoni tal-kontabbiltà TITOLU III: REKWIŻITI TERRITORJALI Artikoli 14. Prinċipju tat-territorjalità 15. Nonalterazzjoni 16. Wirjiet TITOLU IV: PROVA TAL-ORIĠINI Artikoli 17. Kundizzjonijiet ġenerali 18. Proċedura għall-ħruġ ta’ ċertifikat tal-moviment tal-merkanzija EUR.1 19. Ċertifikati tal-moviment tal-merkanzija EUR.1 maħruġin b’mod retrospettiv 20. Ħruġ ta’ kopja ta’ ċertifikat tal-moviment tal-merkanzija EUR.1 21. Kundizzjonijiet biex issir dikjarazzjoni tal-oriġini 22. Esportatur approvat 23. Validità ta’ prova tal-oriġini 24. Preżentazzjoni tal-prova tal-oriġini 25. Importazzjoni gradwali 26. Eżenzjonijiet mill-prova tal-oriġini 27. Proċedura ta’ informazzjoni għal finijiet ta’ akkumulazzjoni 28. Dokumenti ta’ sostenn 29. Preservazzjoni tal-provi tal-oriġini u tad-dokumenti ta’ sostenn 30. Diskrepanzi u żbalji formali 31. Ammonti espressi f’euro TITOLU V: KOOPERAZZJONI AMMINISTRATTIVA Artikoli 32. Kundizzjonijiet amministrattivi għal prodotti biex jibbenefikaw mill-Ftehim 33. Notifika tal-awtoritajiet doganali 34. Metodi oħrajn ta’ kooperazzjoni amministrattiva 35. Verifika tal-provi tal-oriġini 36. Verifika tad-dikjarazzjonijiet tal-fornituri 37. Riżoluzzjoni ta’ tilwim 38. Penali 39. Derogi TITOLU VI: CEUTA U MELILLA Artikoli 40. Kundizzjonijiet ġenerali 41. Kundizzjonijiet speċjali TITOLU VII: DISPOŻIZZJONIJIET FINALI Artikoli 42. Reviżjoni u applikazzjoni tar-regoli tal-oriġini 43. Annessi 44. Implimentazzjoni tal-Protokoll 45. Dispożizzjonijiet tranżitorji relatati ma’ merkanzija fi tranżitu jew f’ħażna

ANNESSI TAL-PROTOKOLL Nru 1 ANNESS I tal-Protokoll Nru 1: Noti ta’ Introduzzjoni għal-Lista fl-Anness II tal-Protokoll ANNESS II tal-Protokoll Nru 1: Lista ta’ ħidma jew ipproċessar meħtieġa li jridu jsiru fuq materjali mhux oriġinarji sabiex il-prodott immanifatturat ikun jista’ jikseb l-istatus oriġinarju ANNESS II-A tal-Protokoll Nru 1: Derogi mil-lista ta’ ħidma jew ipproċessar meħtieġa li jridu jsiru fuq materjali mhux oriġinarji sabiex il-prodott immanifatturat ikun jista’ jikseb l-istatus oriġinarju ANNESS III tal-Protokoll Nru 1: Formola għaċ-ċertifikat tal-moviment tal-merkanzija EUR.1 ANNESS IV tal-Protokoll Nru 1: Dikjarazzjoni tal-oriġini ANNESS V-A tal-Protokoll Nru 1: Dikjarazzjoni tal-fornitur għall-prodotti li għandhom status oriġinarju preferenzjali ANNESS V-B tal-Protokoll Nru 1: Dikjarazzjoni tal-fornitur għall-prodotti li ma għandhomx status oriġinarju preferenzjali ANNESS VI tal-Protokoll Nru 1: Ċertifikat ta’ informazzjoni ANNESS VII tal-Protokoll Nru 1: Formola għall-applikazzjoni ta’ deroga ANNESS VIII tal-Protokoll Nru 1: Pajjiżi u Territorji extra-Ewropej DIKJARAZZJONI KONĠUNTA dwar il-Prinċipat ta’ Andorra DIKJARAZZJONI KONĠUNTA dwar ir-Repubblika ta’ San Marino

TITOLU I

DISPOŻIZZJONIJIET ĠENERALI

Artikolu 1

Definizzjonijiet

Għall-finijiet ta’ dan il-Protokoll:

(a) “manifattura” tfisser kull xorta ta’ ħidma jew ipproċessar inklużi l-assemblaġġ jew proċessi speċifiċi;

(b) “materjal” tfisser kwalunkwe ingredjent, materja prima, komponent jew parti, eċċ., użat(a) fil-manifattura tal-prodott;

(c) “prodott” tfisser il-prodott li jkun immanifatturat, anke jekk ikun maħsub għal użu ulterjuri f’xi proċess ieħor ta’ manifatturazzjoni;

(d) “merkanzija” tfisser kemm materjali kif ukoll prodotti;

(e) “valur doganali” tfisser il-valur kif determinat skont il-Ftehim dwar l-implimentazzjoni tal-Artikolu VII tal-Ftehim Ġenerali dwar it-Tariffi u l-Kummerċ (GATT) tal-1994 (il-Ftehim tad-WTO dwar il-valutazzjoni doganali);

(f) “prezz mill-fabbrika” tfisser il-prezz imħallas għall-prodott lill-fabbrikant tal-Unjoni Ewropea jew tal-Ghana fl-impriża tiegħu fejn ikun twettaq l-aħħar ħidma jew ipproċessar, dment li l-prezz jinkludi l-valur tal-materjali kollha użati, bit-tnaqqis ta’ kull taxxa interna mħallsa li hija, jew li tista’ tkun, imħallsa mill-ġdid meta l-prodott miksub jiġi esportat;

(g) “valur ta’ materjali” tfisser il-valur doganali meta jiġu importati l-materjali mhux oriġinarji li huma użati, jew, jekk dan ma jkunx magħruf jew ma jistax jiġi stabbilit, l-ewwel prezz verifikabbli mħallas għall-materjali fl-Unjoni Ewropea jew fil-Ghana;

(h) “valur ta’ materjali oriġinarji” tfisser il-valur ta’ dawn il-materjali kif definit fil-punt (g) applikat mutatis mutandis;

(i) “valur miżjud” tfisser il-prezz mill-fabbrika tal-prodotti, imnaqqas mill-valur doganali tal-materjal importat minn pajjiżi terzi fl-Unjoni Ewropea, l-Istati AKP li jkunu applikaw Ftehim ta’ Sħubija Ekonomika (FSE) mill-inqas b’mod provviżorju, jew il-Pajjiżi u Territorji extra-Ewropej; jekk il-valur doganali ma jkunx magħruf jew ma jistax ikun stabbilit, jitqies l-ewwel prezz verifikabbli mħallas għall-materjal fl-Unjoni Ewropea jew fil-Ghana;

(j) “kapitoli” u “intestaturi” tfisser il-kapitoli u l-intestaturi b’erba’ ċifri użati fin-nomenklatura li tifforma s-Sistema Armonizzata għad-Deskrizzjoni u l-Kodifikazzjoni tal-Merkanzija (minn hawn ’il quddiem imsejħa “is-Sistema Armonizzata” jew “SA”);

(k) “klassifikat” tfisser il-klassifikazzjoni ta’ prodott jew materjal taħt xi intestatura partikolari;

(l) “kunsinna” tfisser il-prodotti li jkunu ntbagħtu simultanjament mingħand esportatur wieħed lejn destinatarju wieħed inkella trasportati b’dokument tat-trasport uniku li jkopri t-trasportazzjoni tagħhom mingħand l-esportatur lejn id-destinatarju jew, fin-nuqqas ta’ dokument bħal dan, koperti b’fattura waħda;

(m) “territorji” tfisser it-territorji inklużi l-ilmijiet territorjali;

(n) “PTEE” tfisser il-Pajjiżi u t-Territorji extra-Ewropej kif definiti fl-Anness VIII ta’ dan il-Protokoll;

(o) “Kumitat” tfisser il-Kumitat Speċjali dwar il-Faċilitazzjoni Doganali u Kummerċjali kif imsemmi fl-Artikolu 34 ta’ dan il-Ftehim.

TITOLU II

DEFINIZZJONI TAL-KUNĊETT TA’“PRODOTTI ORIĠINARJI”

Artikolu 2

Kundizzjonijiet ġenerali

1. Għall-finijiet ta’ dan il-Ftehim, il-prodotti li ġejjin għandhom jitqiesu bħala prodotti oriġinarji tal-Unjoni Ewropea:

(a) il-prodotti miksuba b’mod sħiħ fl-Unjoni Ewropea skont it-tifsira tal-Artikolu 3 ta’ dan il-Protokoll;

(b) il-prodotti miksuba fl-Unjoni Ewropea li jinkorporaw materjali li ma jkunux inkisbu b’mod sħiħ hemmhekk, sakemm tali materjali jkunu nħadmu jew ġew ipproċessati b’mod suffiċjenti fl-Unjoni Ewropea skont it-tifsira tal-Artikolu 4 ta’ dan il-Protokoll.

2. Għall-finijiet ta’ dan il-Ftehim, il-prodotti li ġejjin għandhom jitqiesu bħala prodotti oriġinarji tal-Ghana:

(a) il-prodotti miksuba b’mod sħiħ fil-Ghana skont it-tifsira tal-Artikolu 3 ta’ dan il-Protokoll;

(b) il-prodotti miksuba fil-Ghana u li jinkorporaw materjali li ma jkunux inkisbu b’mod sħiħ hemmhekk, sakemm tali materjali jkunu nħadmu jew ġew ipproċessati b’mod suffiċjenti fil-Ghana skont it-tifsira tal-Artikolu 4 ta’ dan il-Protokoll.

Artikolu 3

Prodotti miksuba b’mod sħiħ

1. Is-segwenti għandhom jitqiesu bħala miskuba b’mod sħiħ fil-Ghana jew fl-Unjoni Ewropea:

(a) annimali ħajjin imwielda u mrobbija hemm;

(b) prodotti minerali estratti mill-ħamrija jew minn qiegħ il-baħar jew mill-oċean tagħha;

(c) prodotti veġetali maħsuda hemmhekk;

(d) prodotti minn annimali ħajjin imrobbija hemmhekk;

(e) (i) prodotti miksuba bil-kaċċa jew is-sajd li jsir hemmhekk; (ii) prodotti tal-akkwakultura, inkluż il-marikultura, meta l-annimali jkunu trabbew hemmhekk mindu jkunu għadhom bajd, ikunu faqqsu, larva jew ħut żgħir;

(f) prodotti tas-sajd fuq il-baħar u prodotti oħrajn miksuba mill-baħar barra mill-ibħra territorjali tal-Unjoni Ewropea jew tal-Ghana mill-bastimenti tagħhom;

(g) prodotti magħmul fuq bastimenti fabbrika esklużivament minn prodotti msemmija fil-punt (f);

(h) oġġetti użati li huma tajbin biss għall-irkupru ta’ materja prima;

(i) fdalijiet u skart li jirriżultaw mill-proċessi ta’ manifattura li jsiru hemmhekk;

(j) prodotti estratti minn qiegħ il-baħar jew minn taħt qiegħ il-baħar barra mill-ibħra territorjali tagħhom sakemm ikollhom id-dritt esklużiv li jaħdmu dak il-qiegħ tal-baħar jew taħtu;

(k) merkanzija prodotta esklużivament hemmhekk mill-prodotti speċifikati fil-punti (a) sa (j).

2. It-termini “il-bastimenti tagħhom” u “il-bastimenti fabbrika tagħhom” li jintużaw fil-punti (f) u (g) tal-paragrafu 1 ta’ dan l-Artikolu għandhom japplikaw biss għal bastimenti u għal bastimenti fabbrika:

(a) li huma rreġistrati jew iskritti fi Stat Membru tal-Unjoni Ewropea jew fil-Ghana; u

(b) li jtajru bandiera ta’ Stat Membru tal-Unjoni Ewropea jew tal-Ghana; u

(c) li jissodisfaw waħda mill-kundizzjonijiet li ġejjin: (i) ikunu mill-inqas 50 % proprjetà ta’ ċittadini tal-Istati Membri tal-Unjoni Ewropea u/jew tal-Ghana; jew (ii) ikunu proprjetà ta’ kumpaniji: — li s-sede tagħhom u l-post ewlieni tan-negozju tagħhom jinsabu fi Stat Membru tal-Unjoni Ewropea jew fil-Ghana, u — li jkunu mill-inqas 50 % proprjetà ta’ Stat Membru wieħed tal-Unjoni Ewropea jew aktar jew tal-Ghana jew ta’ awtoritajiet pubbliċi jew ta’ ċittadini ta’ wieħed minn dawn l-Istati jew aktar.

3. Minkejja d-dispożizzjonijiet tal-paragrafu 2 ta’ dan l-Artikolu, fuq talba tal-Ghana, il-bastimenti chartered jew mikrija mill-Ghana għandhom jiġu ttrattati bħala “il-bastimenti tiegħu” għal attivitajiet tas-sajd fiż-żona ekonomika esklużiva tiegħu, sakemm tkun saret offerta minn qabel lill-operaturi ekonomiċi tal-Unjoni Ewropea u li l-arranġamenti ta’ implimentazzjoni stabbiliti minn qabel mill-Kumitat ikunu ġew issodisfati. Il-Kumitat għandu jiżgura li jiġu rispettati l-kundizzjonijiet stipulati f’dan il-paragrafu.

4. Il-kundizzjonijiet imsemmija fil-paragrafu 2 ta’ dan l-Artikolu jistgħu jkunu ssodisfati fi-Ghana kif ukoll fl-Istati parteċipi f’diversi ftehimiet ta’ sħubija ekonomika li magħhom tapplika l-akkumulazzjoni. F’dawn il-każijiet, il-prodotti għandhom jitqiesu oriġinarji tal-Istat tal-bandiera.

Artikolu 4

Prodotti maħduma jew ipproċessati b’mod suffiċjenti

1. Għall-finijiet tal-Artikolu 2 ta’ dan il-Protokoll, il-prodotti li mhumiex miksubin b’mod sħiħ jitqiesu bħala prodotti maħduma jew ipproċessati b’mod suffiċjenti meta jissodisfaw il-kundizzjonijiet stabbiliti fil-lista li tinsab fl-Anness II ta’ dan il-Protokoll.

2. Għall-finijiet tal-Artikolu 2 ta’ dan il-Protokoll, u minkejja d-dispożizzjonijiet tal-paragrafu 1 ta’ dan l-Artikolu, il-prodotti elenkati fl-Anness II-A ta’ dan il-Protokoll jistgħu jitqiesu li huma maħduma jew ipproċessati b’mod suffiċjenti, meta jissodisfaw il-kundizzjonijiet stabbiliti f’dan l-Anness. Mingħajr preġudizzju għad-dispożizzjonijiet tal-Artikolu 42(2) ta’ dan il-Protokoll, l-Anness II-A ta’ dan il-Protokoll għandu japplika biss għall-esportazzjonijiet mill-Ghana għal perijodu ta’ ħames (5) snin mid-data meta l-Protokoll jidħol fis-seħħ.

3. Il-kundizzjonijiet imsemmija fil-paragrafi 1 u 2 ta’ dan l-Artikolu jindikaw, għall-prodotti kollha koperti b’dan il-Ftehim, il-ħidma jew l-ipproċesar li għandhom jitwettqu fuq il-materjali mhux oriġinarji użati fil-manifattura ta’ dawn il-prodotti u japplikaw biss fir-rigward ta’ materjali ta’ dan it-tip. B’segwitu ta’ dan, jekk prodott, li jkun kiseb l-istatus oriġinarju billi ssodisfa l-kundizzjonijiet stabbiliti f’xi waħda mil-listi, jintuża għall-manifattura ta’ prodott ieħor, il-kundizzjonijiet applikabbli għall-prodott li fih huwa jkun inkorporat ma jkunux applikabbli għalih, u ma jitqisux il-materjali mhux oriġinarji li setgħu ntużaw fil-manifattura tiegħu.

4. B’deroga mill-paragrafi 1 u 2 ta’ dan l-Artikolu, il-materjali mhux oriġinarji li, skont il-kundizzjonijiet stabbiliti fl-Anness II u fl-Anness II-A ta’ dan il-Protokoll, ma għandhomx jintużaw fil-manifattura ta’ prodott speċifiku, jistgħu madankollu jintużaw, bil-kundizzjoni li:

(a) il-valur totali tagħhom ma jaqbiżx il-15 fil-mija tal-prezz mill-fabbrika tal-prodott;

(b) l-ebda wieħed mill-perċentwali mogħtija fil-lista f’dak li jirrigwarda l-valur massimu ta’ materjali mhux oriġinarji ma jinqabeż bl-applikazzjoni ta’ dan il-paragrafu.

5. Id-dispożizzjonijiet tal-paragrafu 4 ta’ dan l-Artikolu ma għandhomx japplikaw għall-prodotti tal-Kapitoli 50 sa 63 tas-Sistema Armonizzata.

6. Il-paragrafi 1 sa 5 ta’ dan l-Artikolu għandhom japplikaw, soġġetti għad-dispożizzjonijiet tal-Artikolu 5 ta’ dan il-Protokoll.

Artikolu 5

Operazzjonijiet ta’ ħidma jew ipproċessar insuffiċjenti

1. L-operazzjonijiet li ġejjin għandhom jitqiesu bħala ħidma jew ipproċessar insuffiċjenti sabiex jingħata l-istatus ta’ prodotti oriġinarji, kemm jekk ir-rekwiżiti tal-Artikolu 4 ta’ dan il-Protokoll jkunu ssodisfati kif ukoll jekk le:

(a) l-operazzjonijiet ta’ preservazzjoni destinati sabiex jiżguraw li l-prodotti jibqgħu f’kundizzjoni tajba matul it-trasport u l-ħażna tagħhom;

(b) l-operazzjonijiet sempliċi li jikkonsistu fit-tneħħija ta’ trab, it-tnaqqija jew l-għarbil, l-issortjar, il-klassifikazzjoni, l-għażla (inkluża l-kompożizzjoni ta’ settijiet ta’ oġġetti), il-ħasil, it-tindif, iż-żebgħa, l-illostrar, it-tqattigħ;

(c) l-eliminazzjoni ta’ ossidu, żejt, żebgħa jew kisi ieħor;

(d) (i) bdil tal-imballaġġ, separazzjoni u assemblaġġ ta’ pakketti; (ii) is-sempliċi tqegħid fi fliexken, flaskijiet, basktijiet, bagalji, kaxex, tqegħid fuq tavli jew planki, eċċ, u l-operazzjonijiet sempliċi ta’ ppakkjar l-oħrajn kollha;

(e) it-twaħħil ta’ marki, tikketti, logos u sinjali distintivi oħrajn fuq il-prodotti jew l-imballaġġ tagħhom;

(f) it-taħlit sempliċi ta’ prodotti, kemm jekk ta’ speċi differenti kif ukoll jekk le; taħlit ta’ zokkor ma’ kwalunkwe materjal;

(g) l-assemblaġġ sempliċi ta’ biċċiet li jagħmlu prodott sħiħ;

(h) iż-żarmar sempliċi ta’ prodotti f’biċċiet;

(i) il-mogħdija jew il-pressa tat-tessuti;

(j) il-ħruġ mill-fosdqa, l-ibbliċjar parzjali jew totali, l-illostrar u l-igglejżjar ta’ ċereali u ross;

(k) il-proċessi biex jingħata kulur jew tingħata togħma liz-zokkor jew biex ikunu ffurmati ċangaturi taz-zokkor; it-tifrik parzjali jew totali ta’ zokkor ikkristallizzat;

(l) it-tqaxxir, it-tneħħija tal-għadma jew tal-qoxra ta’ frott, ġewż u ħaxix;

(m) it-tisnin, it-tħin sempliċi jew il-qtugħ sempliċi;

(n) il-kombinazzjoni ta’ żewġ operazzjonijiet jew aktar speċifikati fil-punti (a) sa (m);

(o) il-qtil tal-annimali.

2. L-operazzjonijiet kollha li jitwettqu fl-Unjoni Ewropea jew fil-Ghana fuq prodott speċifikat għandhom jitqiesu flimkien meta jkun qed jiġi ddeterminat jekk il-ħidma jew l-ipproċessar li għadda minnu l-prodott għandux jitqies bħala insuffiċjenti skont it-tifsira tal-paragrafu 1 ta’ dan l-Artikolu.

Artikolu 6

Ħidma jew ipproċessar ta’ materjal importat fl-Unjoni Ewropea mingħajr dazju

1. Mingħajr preġudizzju għad-dispożizzjonijiet tal-Artikolu 2 ta’ dan il-Protokoll, il-materjal mhux oriġinarju li jista’ jkun importat fl-Unjoni Ewropea mingħajr ħlas ta’ dazju b’applikazzjoni tat-tariffi konvenzjonali tas-sistema tan-nazzjon l-aktar favorit (MFN), skont it-Tariffa Doganali Komuni ( 1 ) tagħha, għandu jitqiesu bħala materjal oriġinarju tal-Ghana meta dan ikun inkorporat fi prodott miksub f’dan il-pajjiż, sakemm ikun inħadem jew ġie pproċessat b’mod li jmur lil hinn mill-operazzjonijiet imsemmija fl-Artikolu 5(1) ta’ dan il-Protokoll.

2. Iċ-ċertifikati tal-moviment tal-merkanzija EUR.1 (fil-kaxxa 7) jew id-dikjarazzjonijiet tal-oriġini maħruġin skont il-paragrafu 1 ta’ dan l-Artikolu għandu jinkludu l-frażi li ġejja:

— “Application of Article 6(1) of Protocol No. 1 to the Ghana-EU EPA”.

3. L-Unjoni Ewropea għandha tinnotifika kull sena lill-Kumitat bil-lista tal-materjal li għalih japplikaw id-dispożizzjonijiet ta’ dan l-Artikolu. Ladarba tiġi nnotifikata, il-lista għandha tiġi ppubblikata mill-Kummissjoni Ewropea f’Il-Ġurnal Uffiċjali tal-Unjoni Ewropea (Serje C), kif ukoll mill-Ghana skont il-proċeduri proprji tagħha.

4. L-akkumulazzjoni prevista f’dan l-Artikolu ma għandhiex tapplika għal materjali li, meta jiġu importati fl-Unjoni Ewropea jkunu soġġetti għal dazji anti-dumping jew dazji kompensatorji meta joriġinaw minn pajjiż li jkun soġġett għal dawn id-dazji anti-dumping jew dazji kompensatorji.

Artikolu 7

Akkumulazzjoni tal-oriġini

1. Mingħajr preġudizzju għad-dispożizzjonijiet tal-Artikolu 2 ta’ dan il-Protokoll, il-materjal oriġinarju ta’ waħda mill-Partijiet, ta’ pajjiż ieħor tal-Afrika tal-Punent ( 2 ) li jgawdi minn aċċess mingħajr dazju u mingħajr kwoti għas-suq tal-Unjoni Ewropea, tal-Istati AKP l-oħra li jkunu applikaw FSE mill-inqas b’mod provviżorju jew fil-PTEE, għandhom jitqiesu bħala oriġinarji tal-Parti l-oħra meta dawn ikunu inkorporati fi prodott miksub hemmhekk dment li l-ħidma jew l-ipproċessar li jkunu saru minn din il-Parti jmorru lil hinn mill-operazzjonijiet imsemmija fl-Artikolu 5(1) ta’ dan il-Protokoll.

Meta l-ħidma jew l-ipproċessar li jsiru fil-Parti kkonċernata ma jmorrux lil hinn mill-operazzjonijiet imsemmija fl-Artikolu 5(1) ta’ dan il-Protokoll, il-prodott miksub għandu jitqies biss bħala oriġinarju ta’ din il-Parti meta l-valur miżjud ikun akbar mill-valur tal-materjali użati li joriġinaw f’wieħed mill-pajjiżi jew it-territorji l-oħra. Jekk dan ma jkunx il-każ, il-prodott miksub għandu jitqies bħala oriġinarju tal-pajjiż jew tat-territorju responsabbli għall-ogħla valur tal-materjali oriġinarji li jintużaw għall-manifattura tal-prodott finali.

L-oriġini tal-materjal oriġinarju minn Stati AKP oħrajn li applikaw FSE mill-inqas b’mod provviżorju u mill-PTEE għandha tiġi ddeterminata skont ir-regoli tal-oriġini applikabbli fil-qafas tal-arranġamenti preferenzjali bejn l-Unjoni Ewropea u dawn il-pajjiżi, u skont id-dispożizzjonijiet tal-Artikolu 27 ta’ dan il-Protokoll.

2. Mingħajr preġudizzju għad-dispożizzjonijiet tal-Artikolu 2 ta’ dan il-Protokoll, il-ħidma u l-ipproċessar li jkunu saru f’waħda mill-Partijiet, fi Stati AKP oħrajn li applikaw FSE mill-inqas b’mod provviżorju jew fil-PTEE għandhom jitqiesu bħala li jkunu saru milll-Parti l-oħra meta l-materjal ikun għadda minn ħidma jew ipproċessar li jmorru lil hinn minn dak imsemmi fl-Artikolu 5(1) ta’ dan il-Protokoll.

Meta l-ħidma jew l-ipproċessar li jitwettqu f’waħda mill-Partijiet ma jmorrux lil hinn mill-operazzjonijiet imsemmija fl-Artikolu 5(1) ta’ dan il-Protokoll, il-prodott miksub għandu jitqies bħala oriġinarju ta’ dik il-Parti biss meta l-valur miżjud hemmhekk ikun akbar mill-valur tal-materjali użati f’xi wieħed mill-pajjiżi jew it-territorji. Jekk dan ma jkunx il-każ, il-prodott miksub għandu jitqies bħala oriġinarju tal-pajjiż jew tat-territorju responsabbli għall-ogħla valur tal-materjali li jintużaw għall-manifattura tal-prodott finali.

L-oriġini tal-prodott finali għandha tiġi ddeterminata skont ir-regoli tal-oriġini ta’ dan il-Protokoll u skont id-dispożizzjonijiet tal-Artikolu 27 tiegħu.

3. L-akkumulazzjoni prevista fil-paragrafi 1 u 2 ta’ dan l-Artikolu tista’ tkun applikata biss għall-Istati AKP l-oħrajn li applikaw FSE mill-inqas b’mod provviżorju, għal pajjiż ieħor tal-Afrika tal-Punent li jgawdi minn aċċess mingħajr dazju u mingħajr kwoti għall-Unjoni Ewropea u għall-PTEE jekk:

(a) il-pajjiżi jew it-territorji kollha involuti fl-akkwist tal-istatus oriġinarju u l-Parti destinatarja jkunu kkonkludew ftehim jew arranġament ta’ kooperazzjoni amministrattiva li jiżgura l-applikazzjoni tajba ta’ dan l-Artikolu u li jinkludi referenza għall-użu tal-provi tal-oriġini xierqa;

(b) il-Ghana u l-Unjoni Ewropea jipprovdu lil xulxin, permezz tal-Kummissjoni Ewropea u tal-Ministeru tal-Kummerċ u l-Industrija tar-Repubblika tal-Ghana, id-dettalji tal-ftehimiet ta’ kooperazzjoni amministrattiva mal-pajjiżi jew it-territorji l-oħrajn imsemmija f’dan l-Artikolu. Id-data li fiha l-akkumulazzjoni prevista f’dan l-Artikolu tista’ tiġi applikata għall-pajjiżi jew it-territorji elenkati f’dan l-Artikolu li ssodisfaw ir-rekwiżiti meħtieġa għandha tiġi ppubblikata mill-Kummissjoni Ewropea f’Il-Ġurnal Uffiċjali tal-Unjoni Ewropea (serje C), kif ukoll mill-Ghana skont il-proċeduri proprji tagħha.

4. L-akkumulazzjoni prevista f’dan l-Artikolu ma għandhiex tapplika għal materjali:

(a) li jaqgħu taħt l-intestaturi 16.04 u 16.05 tas-Sistema Armonizzata li huma oriġinarji tal-Istati tal-Paċifiku firmatarji ta’ FSE skont l-Artikolu 6.6 tal-Protokoll II tal-Ftehim Interim ta’ Sħubija bejn il-Komunità Ewropea, minn naħa, u l-Istati tal-Paċifiku, min-naħa l-oħra ( 3 );

(b) li jaqgħu taħt l-intestaturi 16.04 u 16.05 tas-Sistema Armonizzata li huma oriġinarji tal-Istati tal-Paċifiku bl-użu ta’ kwalunkwe dispożizzjoni futura ta’ Ftehim ta’ Sħubija Ekonomika globali konkluż bejn l-Unjoni Ewropea u l-Istati AKP tal-Paċifiku;

(c) oriġinarji tar-Repubblika tal-Afrika t’Isfel u li ma jistgħux jiġu importati direttament fl-Unjoni Ewropea mingħajr dazju u mingħajr kwoti.

5. L-Unjoni Ewropea għandha tinnotifika kull sena lill-Kumitat bil-lista tal-materjal imsemmi fid-dispożizzjonijiet tal-paragrafu 4(c) ta’ dan l-Artikolu. Ladarba tiġi nnotifikata, il-lista għandha tiġi ppubblikata mill-Kummissjoni Ewropea f’Il-Ġurnal Uffiċjali tal-Unjoni Ewropea (Serje C), kif ukoll mill-Ghana skont il-proċeduri proprji tagħha.

Artikolu 8

Akkumulazzjoni ma’ pajjiżi oħrajn li jgawdu minn aċċess mingħajr dazju u mingħajr kwoti għas-suq tal-Unjoni Ewropea

1. Mingħajr preġudizzju għad-dispożizzjonijiet tal-Artikolu 2 ta’ dan il-Protokoll, il-materjal oriġinarju tal-pajjiżi u tat-territorji:

(a) li jibbenefika minn “arranġament speċjali għall-pajjiżi l-inqas żviluppati” fi ħdan skema ta’ preferenzi tariffarji ġeneralizzati tal-Unjoni Ewropea; jew

(b) li jgawdu minn aċċess mingħajr dazju u mingħajr kwoti għas-suq tal-Unjoni Ewropea skont id-dispożizzjonijiet ġenerali tal-iskema ta’ preferenzi tariffarji ġeneralizzati;

għandu jitqies bħala materjal oriġinarju tal-Ghana meta dan ikun inkorporat fi prodott miksub f’dan il-pajjiż.

Ma għandux ikun meħtieġ li l-materjali kkonċernati jkunu soġġetti għal ħidma jew ipproċessar suffiċjenti, sakemm ikunu għaddew minn ħidma jew ipproċessar li jmorru lil hinn minn dawk imsemmija fl-Artikolu 5(1) ta’ dan il-Protokoll. Jekk il-prodott li fih ikun ġie inkorporat dan il-materjal ikun fih ukoll materjal mhux orġinarju, dan il-materjal għandu jinħadem jew jiġi pproċessat b’mod suffiċjenti skont id-dispożizzjonijiet tal-Artikolu 4 ta’ dan il-Protokoll biex jitqies bħala oriġinarju tal-Ghana.

1.2. L-oriġini tal-materjal minn pajjiżi jew territorji oħrajn ikkonċernati għandha tiġi stabbilita skont ir-regoli tal-oriġini applikabbli fil-qafas tal-Iskema ta’ Preferenzi Tariffarji Ġeneralizzati tal-Unjoni Ewropea, u skont id-dispożizzjonijiet tal-Artikolu 27 ta’ dan il-Protokoll.

1.3. L-akkumulazzjoni prevista f’dan il-paragrafu ma għandhiex tapplika għal dawn il-materjali:

(a) li meta jiġu importati fl-Unjoni Ewropea jkunu soġġetti għal dazji anti-dumping jew dazji kompensatorji meta joriġinaw minn pajjiż li jkun soġġett għal dawn id-dazji anti-dumping jew dazji kompensatorji;

(b) li jaqgħu taħt is-subintestaturi tariffarji tas-Sistema Armonizzata 3302.10 u 3501.10;

(c) li jaqgħu taħt il-prodotti magħmulin mit-tonn, ikklassifikati fil-Kapitolu 3 tas-Sistema Armonizzata koperti mill-Iskema ta’ Preferenzi Tariffarji Ġeneralizzati tal-Unjoni Ewropea;

(d) li għalihom, il-preferenzi tariffarji huma mħassra (gradwazzjoni) jew sospiżi (klawsola ta’ salvagwardja) fil-qafas tal-Iskema ta’ Preferenzi Tariffarji Ġeneralizzati tal-Unjoni Ewropea.

2. Wara notifika min-naħa tal-Ghana, mingħajr preġudizzju għad-dispożizzjonijiet tal-Artikolu 2 ta’ dan il-Protokoll u f’konformità mad-dispożizzjonijiet tal-paragrafi 2.1, 2.2 u 5 ta’ dan l-Artikolu, il-materjal oriġinarju ta’ pajjiżi jew territorji li jgawdu minn ftehimiet jew arranġamenti li jipprevedu aċċess mingħajr dazju u mingħajr kwoti għas-suq tal-Unjoni Ewropea, għandu jitqies bħala materjal oriġinarju tal-Ghana. In-notifika għandha tintbagħat mill-Ghana lill-Unjoni Ewropea permezz tal-Kummissjoni Ewropea. L-akkumulazzjoni għandha tibqa’ applikabbli dment li l-kundizzjonijiet għall-awtorizzazzjoni tagħha jiġu ssodisfati. Ma għandux ikunmeħtieġ li l-materjali kkonċernati jkunu soġġetti għal ħidma jew ipproċessar suffiċjenti, sakemm ikunu għaddew minn ħidma jew ipproċessar li jmorru lil hinn minn dawk imsemmija fl-Artikolu 5(1) ta’ dan il-Protokoll.

2.1. L-oriġini tal-materjal minn pajjiżi jew territorji oħra kkonċernati, għandha tiġi stabbilita skont ir-regoli tal-oriġini applikabbli fil-qafas tal-ftehimiet jew l-arranġamenti preferenzjali bejn l-Unjoni Ewropea u dawk il-pajjiżi jew it-territorji, u skont id-dispożizzjonijiet tal-Artikolu 27 ta’ dan il-Protokoll.

2.2. L-akkumulazzjoni prevista f’dan il-paragrafu ma għandhiex tapplika għal dawn il-materjali li:

(a) jaqgħu taħt il-Kapitoli 1 sa 24 tas-Sistema Armonizzata u l-prodotti elenkati fl-Anness 1 — il-paragrafu 1.ii tal-Ftehim tad-WTO dwar l-Agrikoltura inkluż fil-GATT tal-1994;

(b) meta jiġu importati fl-Unjoni Ewropea jkunu soġġetti għal dazji anti-dumping jew dazji kompensatorji meta joriġinaw minn pajjiż li jkun soġġett għal dawn id-dazji anti-dumping jew dazji kompensatorji;

(c) bis-saħħa tal-ftehim ta’ kummerċ ħieles bejn l-Unjoni Ewropea u pajjiż terz, ikunu soġġetti għall-miżuri kummerċjali u għall-miżuri ta’ salvagwardja, jew għal kwalunkwe miżura oħra li tirrifjuta l-aċċess ta’ dawn il-prodotti għas-suq tal-Unjoni mingħajr dazju u mingħajr kwoti.

3. L-Unjoni Ewropea għandha tinnotifika kull sena lill-Kumitat bil-lista ta’ materjal u tal-pajjiżi li għalihom għandhom japplikaw id-dispożizzjonijiet tal-paragrafu 1 ta’ dan l-Artikolu. Ladarba tiġi nnotifikata, il-lista għandha tiġi ppubblikata mill-Kummissjoni Ewropea f’Il-Ġurnal Uffiċjali tal-Unjoni Ewropea (Serje C), kif ukoll mill-Ghana skont il-proċeduri proprji tagħha. Il-Ghana għandha tinnotifika kull sena lill-Kumitat bil-materjal li għalih tkun ġiet applikata l-akkumukazzjoni msemmija fil-paragrafi 1 u 2 ta’ dan l-Artikolu.

4. Iċ-ċertifikati tal-moviment tal-merkanzija EUR.1 (kaxxa 7) jew id-dikjarazzjonijiet tal-oriġini maħruġin skont il-paragrafi 1 u 2 għandhom jinkludu l-frażi li ġejja:

— “Application of Article 8.1 or 8.2 of Protocol No. 1 to the Ghana-EU EPA”.

5. L-akkumulazzjoni prevista fil-paragrafi 1 u 2 ta’ dan l-Artikolu tista’ tapplika biss bil-kundizzjonijiet li ġejjin:

(a) il-pajjiżi parteċipanti kollha għall-akkwist tal-istatus oriġinarju jkunu kkonkludew ftehim jew arranġament ta’ kooperazzjoni amministrattiva li jiżgura l-applikazzjoni tajba ta’ dan l-Artikolu u li jinkludi referenza għall-użu tal-provi tal-oriġini xierqa;

(b) il-Ghana tipprovdu lill-Unjoni Ewropea, permezz tal-Kummissjoni Ewropea, id-dettalji tal-ftehimiet ta’ kooperazzjoni amministrattiva mal-pajjiżi jew it-territorji l-oħrajn imsemmija f’dan l-Artikolu. Il-Kummissjoni għandha tippubblika f’Il-Ġurnal Uffiċjali tal-Unjoni Ewropea (serje C) id-data meta l-akkumulazzjoni prevista f’dan l-Artikolu tkun tista’ tiġi applikata għall-pajjiżi jew it-territorji elenkati f’dan l-Artikolu li jkunu ssodisfaw ir-rekwiżiti neċessarji.

Artikolu 9

Unità ta’ kwalifika

1. L-unità ta’ kwalifika għall-applikazzjoni tad-dispożizzjonijiet ta’ dan il-Protokoll għandha tkun il-prodott partikolari li huwa kkunsidrat bħala l-unità bażi għad-determinazzjoni tal-klassifikazzjoni bbażata fuq in-nomenklatura tas-Sistema Armonizzata.

Dan ifisser li:

(a) meta prodott, li jkun magħmul minn grupp jew ġabra ta’ oġġetti, jiġi kklassifikat taħt it-termini tas-Sistema Armonizzata f’intestatura waħda, l-entità sħiħa tikkostitwixxi l-unità ta’ kwalifika;

(b) meta kunsinna tkun magħmula minn ċertu numru ta’ prodotti identiċi kklassifikati taħt l-istess intestatura tas-Sistema Armonizzata, kull prodott jitqies b’mod individwali fl-applikazzjoni tad-dispożizzjonijiet ta’ dan il-Protokoll.

2. Meta skont ir-Regola Ġenerali 5 tas-Sistema Armonizzata, l-imballaġġi jkunu inklużi mal-prodott għall-finijiet ta’ klassifikazzjoni, dawn l-imballaġġi għandhom jitqiesu għad-determinazzjoni tal-oriġini.

Artikolu 10

Aċċessorji, partijiet ta' rikambju u għodod

Aċċessorji, partijiet ta' rikambju u għodod mibgħuta ma’ biċċa tagħmir, makkinarju, apparat jew vettura, li huma parti mit-tagħmir normali u huma inklużi fil-prezz tiegħu jew li mhumiex fatturati separatament, għandhom jitqiesu li jiffurmaw ħaġa waħda mal-biċċa tagħmir, makkinarju, apparat jew vettura kkonċernati.

Artikolu 11

Settijiet ta’ oġġetti mħalltin

Settijiet, kif imfissra fir-Regola Ġenerali 3 tas-Sistema Armonizzata, għandhom jitqiesu bħala oriġinarji, bil-kundizzjoni li l-komponenti kollha tal-prodotti jkunu oriġinarji. Madankollu, meta sett ikun magħmul minn oġġetti oriġinarji u oħrajn mhux oriġinarji, is-sett kollu għandu jitqies bħala wieħed oriġinarju, sakemm il-valur tal-prodotti mhux oriġinarji ma jaqbiżx il-15 fil-mija tal-prezz mill-fabbrika tas-sett.

Artikolu 12

Elementi newtrali

Sabiex jiġi stabbilit jekk prodott ikunx oriġinarju, ma għandux ikun meħtieġ li tiġi stabbilita l-oriġini tal-elementi li ġejjin, li jistgħu jintużaw fil-manifattura tiegħu:

(a) l-enerġija u l-fjuwil;

(b) l-installazzjonijiet u t-tagħmir;

(c) il-makkinarji u l-għodod;

(d) il-merkanzija li la tidħol fil-kompożizzjoni finali tal-prodott u lanqas mhija maħsuba li tagħmel dan.

Artikolu 13

Segregazzjoni tal-kontabbiltà

1. Fil-każijiet fejn jinqalgħu spejjeż konsiderevoli jew diffikultajiet materjali fiż-żamma ta’ ħażniet partikolari ta’ materjali funġibbli oriġinarji u mhux oriġinarji, l-awtoritajiet doganali jistgħu, wara talba bil-miktub ta’ dawk ikkonċernati, jawtorizzaw li jintuża l-metodu msejjaħ “segregazzjoni tal-kontabbiltà” (minn hawn ’il quddiem imsejjaħ il-“metodu”) għall-immaniġġjar ta’ dawn it-tipi ta’ ħażniet.

2. Il-metodu għandu japplika wkoll għaz-zokkor mhux raffinat mingħajr aromatizzanti jew sustanżi koloranti u maħsub sabiex jiġi rraffinat, oriġinarju u mhux oriġinarju, skont is-subintestaturi 1701.12, 1701.13 u 1701.14 tas-Sistema Armonizzata, li huwa fiżikament ikkombinat u mħallat fil-Ghana jew fl-Unjoni Ewropea qabel ma jiġi esportat lejn l-Unjoni Ewropea u, rispettivament, lejn il-Ghana.

3. Il-metodu għandu jiżgura li f’kull mument, in-numru ta’ prodotti miksubin li jistgħu jitqiesu bħala oriġinarji tal-Ghana jew tal-Unjoni Ewropea huwa l-istess bħal dak li kien jinkiseb kieku kien hemm segregazzjoni fiżika tal-istokkijiet.

4. L-awtoritajiet doganali jistgħu jagħtu l-awtorizzazzjoni msemmija fil-paragrafi 1 u 2 ta’ dan l-Artikolu soġġetta għal kwalunkwe kundizzjoni li titqies xierqa.

5. Il-metodu għandu jiġi applikat, u l-applikazzjoni tiegħu għandha tiġi reġistrata, fuq il-bażi tal-prinċipji ġenerali tal-kontabbiltà applikabbli fil-pajjiż fejn il-prodott kien manifatturat.

6. Il-benefiċjarju tal-metodu jista’ joħroġ provi ta’ oriġini jew japplika għalihom, skont kif ikun il-każ, għall-kwantità ta’ prodotti li jistgħu jitqiesu bħala oriġinarji. Fuq it-talba tal-awtoritajiet doganali, il-benefiċjarju għandu jipprovdi dikjarazzjoni ta’ kif kienu mmaniġġjati l-kwantitajiet.

7. L-awtoritajiet doganali għandhom jissorveljaw l-użu li sar mill-awtorizzazzjoni u jistgħu jirtirawha kull meta l-benefiċjarju jagħmel użu skorrett mill-awtorizzazzjoni fi kwalunkwe mod possibbli jew jonqos milli jissodisfa kwalunkwe kundizzjoni oħra stipulata f’dan il-Protokoll.

8. Għall-finijiet tal-paragrafi 1 u 2 ta’ dan l-Artikolu, it-termini “materjali funġibbli” jew “prodotti funġibbli” għandhom jirreferu għal materjali jew prodotti tal-istess tip u tal-istess kwalità kummerċjali, li għandhom l-istess karatteristiċi tekniċi u fiżiċi, u li ma jistgħux jiġu distinti wieħed mill-ieħor għall-finijiet tad-determinazzjoni tal-oriġini.

TITOLU III

REKWIŻITI TERRITORJALI

Artikolu 14

Prinċipju tat-territorjalità

1. Għajr għal kif previst fl-Artikoli 6, 7 u 8 ta’ dan il-Protokoll, il-kundizzjonijiet stabbiliti fit-Titolu II ta’ dan il-Protokoll għall-kisba ta’ status oriġinarju għandhom jiġu ssodisfati mingħajr interruzzjoni fil-Ghana jew fl-Unjoni Ewropea.

2. Għajr għal kif previst fl-Artikoli 6, 7 u 8 ta’ dan il-Protokoll fejn il-merkanzija oriġinarja esportata mill-Ghana jew mill-Unjoni Ewropea lejn pajjiż ieħor tintbagħat lura, din trid titqies bħala mhux oriġinarja, ħlief jekk jista’ jintwera b’mod li jissodisfa l-awtoritajiet doganali li:

(a) il-merkanzija rritornata hija l-istess li ġiet esportata; u

(b) ma għaddietx minn kwalunkwe operazzjoni li tmur lil hinn minn dak li hu meħtieġ biex tippreservaha f’kundizzjoni tajba waqt li kienet tinsab f’dak il-pajjiż jew waqt li kienet qed tiġi esportata.

3. Il-kisba ta’ status oriġinarju skont il-kundizzjonijiet stabbiliti fit-Titolu II ta’ dan il-Protokoll ma għandhiex tiġi affettwata mill-ħidma jew l-ipproċessar li jseħħu barra mill-Unjoni Ewropea jew mill-Ghana fuq il-prodotti esportati mill-Unjoni Ewropea jew mill-Ghana u sussegwentament importati mill-ġdid hemmhekk, dment li:

(a) il-prodotti msemmija jkunu nkisbu b’mod sħiħ fl-Unjoni Ewropea jew fil-Ghana jew ikunu għaddew minn ħidma jew ipproċessar lil hinn mill-operazzjonijiet imsemmija fl-Artikolu 5 ta’ dan il-Protokoll qabel ma jkunu esportati; u

(b) jista’ jintwera b’mod li jissodisfa l-awtoritajiet doganali li: (i) il-ħidma u l-ipproċessar ta’ barra l-Unjoni Ewropea jew il-Ghana jkunu twettqu skont il-proċedura ta’ proċessar passiv jew proċeduri simili; (ii) il-merkanzija li tkun ġiet importata mill-ġdid tkun inkisbet billi jinħadmu jew jiġu pproċessati l-prodotti esportati; u (iii) l-ispejjeż kollha li jirriżultaw barra mill-Ghana jew mill-Unjoni Ewropea, inkluż il-valur tal-materjali miżjuda magħhom, ma jaqbżux l-10 % tal-prezz tal-ħruġ mill-fabbrika tal-prodott finali li għalih ikun allegat l-istatus oriġinarju.

4. Għall-merkanzija li tissodisfa l-kundizzjonijiet stipulati fil-paragrafu 3 ta’ dan l-Artikolu, l-ispejjeż kollha li jirriżultaw barra mill-Ghana jew mill-Unjoni Ewropea, inkluż il-valur tal-materjali miżjuda magħhom, għandhom jitqiesu bħala materjali mhux oriġinarji. F’dak il-każ, id-determinazzjoni tal-istatus oriġinarju tal-merkanzija għandha ssir permezz tal-applikazzjoni tar-regoli stipulati fl-Anness II ta’ dan il-Protokoll filwaqt li jiġi akkumulat il-valur totali tal-materjali mhux oriġinarji użati kemm fl-Unjoni Ewropea jew fil-Ghana kif ukoll minnhom.

5. Il-paragrafi 3 u 4 ta’ dan l-Artikolu ma għandhomx japplikaw għall-prodotti li jistgħu jitqiesu maħduma jew ipproċessati b’mod suffiċjenti biss f’każ li tiġi applikata t-tolleranza ġenerali ffissata fl-Artikolu 4(4) ta’ dan il-Protokoll.

6. Il-paragrafi 3 u 4 ta’ dan l-Artikolu ma għandhomx japplikaw għall-prodotti tal-Kapitoli 50 sa 63 tas-Sistema Armonizzata.

Artikolu 15

Nonalterazzjoni

1. Il-prodotti oriġinarji ddikkjarati għall-użu domestiku f’Parti għandhom ikunu l-istess prodotti esportati mill-Parti l-oħra li fiha jkunu kisbu status oriġinarju. Dawn ma għandhomx jiġu alterati, ittrasformati b’xi mod jew ikunu soġġetti għal xi operazzjoni għajr biex jiġu ppreżervati f’kundizzjoni tajba jew fil-każ ta’ żieda jew twaħħil ta’ marki, tikketti, siġilli jew xi tip ta’ dokumentazzjoni oħra, biex tkun żgurata l-konformità mar-rekwiżiti domestiċi speċifiċi tal-Parti tal-importazzjoni, qabel ma jiġu ddikjarati tajbin għall-użu domestiku.

2. Il-ħżin tal-prodotti jista’ jsir f'Parti terza sakemm dawn jibqgħu taħt is-superviżjoni doganali f'dik il-Parti terza.

3. Mingħajr preġudizzju għad-dispożizzjonijiet tat-Titolu IV, il-qsim tal-kunsinni jista’ jsir fit-territorju ta’ Parti terza meta jsir mill-esportatur jew taħt ir-responsabbiltà tiegħu sakemm il-kunsinni jibqgħu taħt is-superviżjoni doganali f'dik il-Parti terza.

4. F’każ ta’ dubju jekk hemmx konformità mal-kundizzjonijiet previsti fil-paragrafi 1 sa 3, l-awtoritajiet doganali jistgħu jitolbu lill-importatur biex jipprovdi evidenza tal-konformità, li tista’ tingħata bi kwalunkwe mezz, inklużi d-dokumenti kuntrattwali tat-trasport bħal poloz ta’ kargu jew evidenza fattwali jew konkreta bbażata fuq l-immarkar jew in-numerazzjoni tal-imballaġġi jew kwalunkwe evidenza relatata mal-prodotti nfushom.

Artikolu 16

Wirjiet

1. Il-prodotti oriġinarji, li jintbagħtu għal wirja f’pajjiż jew territorju li mhuwiex wieħed minn dawk imsemmija fl-Artikoli 6, 7 u 8 ta’ dan il-Protokoll li magħhom tapplika l-akkumulazzjoni u li jinbiegħu wara l-wirja sabiex jiġu importati fl-Unjoni Ewropea jew fil-Ghana, meta jiġu importati għandhom igawdu mid-dispożizzjonijiet ta’ dan il-Ftehim, bil-kundizzjoni li jintwera għas-sodisfazzjon tal-awtoritajiet doganali li:

(a) esportatur ikun bagħat dawn il-prodotti mill-Ghana jew mill-Unjoni Ewropea lejn il-pajjiż fejn tkun saret il-wirja u li fih hu jkun eżibihom;

(b) dan l-esportatur ikun biegħ il-prodotti jew ikun iddispona minnhom b’mod ieħor lil destinatarju fil-Ghana jew fl-Unjoni Ewropea;

(c) il-prodotti jkunu ġew ikkunsinnati waqt il-wirja jew immedjatament wara fl-istat li jkunu ġew mibgħuta għall-wirja; u

(d) miż-żmien li jkunu ġew ikkunsinnati għall-wirja, il-prodotti ma jkunux intużaw għal skopijiet oħra għajr biex jiġu eżibiti fil-wirja.

2. Prova tal-oriġini għandha tinħareġ jew titfassal skont id-dispożizzjonijiet tat-Titolu IV ta’ dan il-Protokoll u għandha tiġi ppreżentata lill-awtoritajiet doganali tal-pajjiż tal-importazzjoni fil-kundizzjonijiet normali. L-isem u l-indirizz tal-wirja għandhom ikunu indikati fuqha. Fejn ikun meħtieġ, tista’ tinħtieġ evidenza dokumentarja addizzjonali tal-kundizzjonijiet li taħthom ġew eżibiti l-prodotti.

3. Il-paragrafu 1 ta’ dan l-Artikolu għandu japplika għal kull wirja, fiera jew demostrazzjoni pubblika simili ta’ natura kummerċjali, industrijali, agrikola jew artiġjanali, li ma tkunx ġiet organizzata għal finijiet privati fi ħwienet jew postijiet tan-negozju bl-għan ta’ bejgħ ta’ prodotti barranin, u li matulha l-prodotti jibqgħu taħt il-kontroll tad-dwana.

TITOLU IV

PROVA TAL-ORIĠINI

Artikolu 17

Kundizzjonijiet ġenerali

1. Il-prodotti oriġinarji tal-Unjoni Ewropea, meta jiġu importati fil-Ghana, għandhom jibbenefikaw mid-dispożizzjonijiet tal-Ftehim, meta fil-każijiet imsemmija fl-Artikolu 21(1) jippreżentaw dikjarazzjoni, minn hawn ’il quddiem imsejħa “dikjarazzjoni tal-oriġini”, mogħtija mill-esportatur fuq fattura, irċevuta ta’ kunsinna jew dokument kummerċjali ieħor li jiddeskrivi l-prodotti kkonċernati f’dettall suffiċjenti sabiex ikunu jistgħu jiġu identifikati; it-test tad-dikjarazzjoni tal-oriġini jidher fl-Anness IV ta’dan il-Protokoll.

2. Mal-importazzjoni tagħhom fl-Unjoni Ewropea, il-prodotti oriġinarji tal-Ghana għandhom jibbenefikaw mid-dispożizzjonijiet tal-Ftehim wara l-preżentazzjoni ta’:

(a) ċertifikat ta’ moviment tal-merkanzija EUR.1, li mudell tiegħu jinsab fl-Anness III ta’ dan il-Protokoll; jew

(b) fil-każijiet speċifikati fl-Artikolu 21(1) ta’ dan il-Protokoll, dikjarazzjoni, minn hawn ’il quddiem imsejħa “dikjarazzjoni tal-oriġini”, mogħtija mill-esportatur fuq fattura, irċevuta tal-kunsinna jew kwalunkwe dokument kummerċjali ieħor li jiddeskrivi l-prodotti kkonċernati f’dettall suffiċjenti sabiex ikunu jistgħu jiġu identifikati; it-test tad-dikjarazzjoni tal-oriġini jidher fl-Anness IV ta’dan il-Protokoll.

3. Mingħajr preġudizzju għall-punt (c) tal-Artikolu 42(3), id-dispożizzjonijiet taħt il-paragrafu 2(a) ta' dan l-Artikolu se jkunu infurzabbli sa tliet snin wara d-dħul fis-seħħ ta’ dan il-Protokoll. Wara dak il-perijodu, għandhom japplikaw biss id-dispożizzjonijiet taħt il-paragrafu 2(b) ta' dan l-Artikolu.

4. Minkejja l-paragrafi 1 u 2 ta’ dan l-Artikolu, il-prodotti oriġinarji skont it-tifsira ta’ dan il-Protokoll għandhom jibbenefikaw mill-Ftehim, fil-każijiet speċifikati fl-Artikolu 26 tiegħu, mingħajr ma jkun meħtieġ li jiġi ppreżentat ebda dokument imsemmi fil-paragrafu 1 ta' dan l-Artikolu.

5. Għall-finijiet tal-applikazzjoni tad-dispożizzjonijiet ta’ dan it-Titolu, l-esportaturi għandhom jagħmlu kull sforz biex jużaw lingwa komuni kemm għall-Ghana kif ukoll għall-Unjoni Ewropea.

Artikolu 18

Proċedura għall-ħruġ ta’ ċertifikat tal-moviment tal-merkanzija EUR.1

1. Iċ-ċertifikat tal-moviment tal-merkanzija EUR.1 għandu jinħareġ mill-awtoritajiet doganali tal-pajjiż tal-esportazzjoni meta ssir talba bil-miktub mill-esportatur jew, taħt ir-responsabbiltà tal-esportatur, mir-rappreżentant awtorizzat tiegħu.

2. Għal dan il-għan, l-esportatur jew ir-rappreżentant awtorizzat tiegħu għandu jimla kemm iċ-ċertifikat tal-moviment tal-merkanzija EUR.1 kif ukoll il-formola tal-applikazzjoni, li l-mudelli tagħhom jidhru fl-Anness III ta’ dan il-Protokoll. Dawn il-formoli għandhom jimtlew skont id-dispożizzjonijiet ta’ dan il-Protokoll. Jekk dawn il-formoli jkunu miktubin bl-idejn, dawn għandhom jimtlew b’linka u b’karattri stampati. Id-deskrizzjoni tal-prodotti għandha tingħata fil-kaxxa riżervata għal dan l-iskop mingħajr ma jitħallew linji vojta. Jekk il-kaxxa ma tkunx mimlija kollha, għandha titniżżel linja orizzontali taħt l-aħħar linja tad-deskrizzjoni, bl-ispazju vojt jiġi ingassat.

3. L-esportatur li japplika għall-ħruġ ta’ ċertifikat tal-moviment tal-merkanzija EUR.1 għandu jkun ippreparat sabiex jippreżenta, f’kull ħin, fuq it-talba tal-awtoritajiet doganali tal-pajjiż tal-esportazzjoni fejn jinħareġ iċ-ċertifikat ta’ moviment EUR.1, id-dokumenti kollha xierqa li jagħtu prova tal-istatus oriġinarju tal-prodotti kkonċernati kif ukoll tal-issodisfar tar-rekwiżiti l-oħrajn ta’ dan il-Protokoll.

4. Għandu jinħareġ ċertifikat tal-moviment tal-merkanzija EUR.1 mill-awtoritajiet doganali tal-Ghana jekk il-prodotti kkonċernati jistgħu jitqiesu bħala prodotti oriġinarji tal-Ghana jew ta’ wieħed mill-pajjiżi jew it-territorji l-oħra msemmija fl-Artikoli 6, 7 u 8 ta’ dan il-Protokoll u jekk jissodisfaw ir-rekwiżiti l-oħra ta’ dan il-Protokoll.

5. L-awtoritajiet doganali emittenti għandhom jieħdu l-miżuri kollha neċessarji biex jivverifikaw l-istatus oriġinarju tal-prodotti u jekk ġewx issodisfati r-rekwiżiti l-oħra kollha ta’ dan il-Protokoll. Għal dan il-għan, huma għandu jkollhom id-dritt li jitolbu l-evidenza kollha u li jagħmlu kwalunkwe spezzjoni tal-kontijiet tal-esportatur jew kwalunkwe tip ta’ kontroll ieħor meqjus xieraq. L-awtoritajiet doganali inkarigati għandhom jiżguraw ukoll li l-formoli msemmija fil-paragrafu 2 ta’ dan l-Artikolu ikunu mimlijin kif dovut. B’mod partikolari, għandhom jikkontrollaw li l-ispazju riżervat għad-deskrizzjoni tal-prodotti jkun imtela b’mod li jeskludi kull possibilità ta’ żidiet frawdolenti.

6. Id-data tal-ħruġ taċ-ċertifikat tal-moviment tal-merkanzija EUR.1 għandha tiġi indikata fil-Kaxxa 11 taċ-ċertifikat.

7. Ċertifikat tal-moviment tal-merkanzija EUR.1 għandu jinħareġ mill-awtoritajiet doganali u jitqiegħed għad-dispożizzjoni tal-esportatur malli ssir l-esportazzjoni attwali jew meta din tiġi żgurata.

Artikolu 19

Ċertifikati tal-moviment tal-merkanzija EUR.1 maħruġin b’mod retrospettiv

1. Minkejja l-Artikolu 18(7) ta’ dan il-Protokoll, ċertifikat tal-moviment tal-merkanzija EUR.1 jista’ jinħareġ b’mod eċċezzjonali wara l-esportazzjoni tal-prodotti li għalihom ikun jirreferi jekk:

(a) ma jkunx inħareġ fiż-żmien tal-esportazzjoni minħabba żbalji jew ommissjonijiet involontarji jew ċirkostanzi speċjali; jew

(b) jintwera, għas-sodisfazzjon tal-awtoritajiet doganali, li nħareġ ċertifikat tal-moviment tal-merkanzija EUR.1 iżda ma kienx aċċettat waqt l-importazzjoni minħabba raġunijiet tekniċi.

2. Għall-applikazzjoni tal-paragrafu 1 ta’ dan l-Artikolu, fl-applikazzjoni tiegħu l-esportatur għandu jindika l-post u d-data tal-esportazzjoni tal-prodotti li għalihom jirreferi ċ-ċertifikat tal-moviment tal-merkanzija EUR.1, u jagħti r-raġunijiet għat-talba tiegħu.

3. L-awtoritajiet doganali jistgħu joħorġu ċertifikat ta’ moviment tal-merkanzija EUR.1 retrospettivament biss wara li jivverifikaw li l-informazzjoni pprovduta fl-applikazzjoni tal-esportatur taqbel ma’ dik fil-fajl korrispondenti.

4. Iċ-ċertifikati tal-moviment tal-merkanzija EUR.1 maħruġin retrospettivament għandhom ikunu annotati bil-frażi li ġejja:

“ISSUED RETROSPECTIVELY”.

5. L-annotazzjoni msemmija fil-paragrafu 4 ta’ dan l-Artikolu għandha tiddaħħal fil-kaxxa “Rimarki” taċ-ċertifikat tal-moviment tal-merkanzija EUR.1.

Artikolu 20

Ħruġ ta’ kopja ta’ ċertifikat tal-moviment tal-merkanzija EUR.1

1. F’każ ta’ serq, telf jew qerda ta’ ċertifikat tal-moviment tal-merkanzija EUR.1, l-esportatur jista’ japplika għand l-awtoritajiet doganali li ħarġuh għal kopja maħruġa fuq il-bażi tad-dokumenti tal-esportazzjoni li jkollhom fil-pussess tagħhom.

2. Il-kopja maħruġa b’dan il-mod trid tiġi annotata bil-frażi li ġejja:

“DUPLICATE”.

3. L-annotazzjoni msemmija fil-paragrafu 2 ta’ dan l-Artikolu għandha tiddaħħal fil-kaxxa “Rimarki” taċ-ċertifikat dupplikat ta’ moviment tal-merkanzija EUR.1.

4. Il-kopja, li jrid ikollha d-data tal-ħruġ taċ-ċertifikat tal-moviment tal-merkanzija EUR.1 oriġinali, għandha tidħol fis-seħħ minn dik id-data.

Artikolu 21

Kundizzjonijiet biex issir dikjarazzjoni tal-oriġini

1. Dikjarazzjoni tal-oriġini tista’ ssir:

(a) kif imsemmi fl-Artikolu 17(1) ta’ dan il-Protokoll minn esportatur irreġistrat f’konformità mal-leġislazzjoni interna tal-Unjoni Ewropea;

(b) fil-każijiet imsemmija fil-punt (b) tal-Artikolu 17(2): (i) sa tliet snin wara d-dħul fis-seħħ ta’ dan il-Protokoll, minn esportatur kif previst fl-Artikolu 22; (ii) tliet snin wara d-dħul fis-seħħ ta’ dan il-Protokoll, minn esportatur irreġistrat skont il-leġislazzjoni interna tal-Ghana;

(c) minn kwalunkwe esportatur għal kull kunsinna li tikkonsisti f’pakkett wieħed jew aktar li fihom prodotti oriġinarji, li l-valur totali tagħhom ma jkunx aktar minn EUR 6 000 .

2. Dikjarazzjoni tal-oriġini tista’ ssir jekk il-prodotti kkonċernati jkunu jistgħu jitqiesu bħala prodotti oriġinarji tal-Ghana, tal-Unjoni Ewropea jew ta’ wieħed mill-pajjiżi l-oħra msemmija fl-Artikoli 6, 7 u 8 ta’ dan il-Protokoll u li tissodisfa r-rekwiżiti l-oħra ta’ dan il-Protokoll.

3. L-esportatur li jistabbilixxi d-dikjarazzjoni tal-oriġini għandu jkun ippreparat li jippreżenta f’kull ħin, fuq it-talba tal-awtoritajiet doganali tal-pajjiż tal-esportazzjoni, id-dokumenti kollha xierqa li jagħtu prova tal-istatus oriġinarju tal-prodotti kkonċernati kif ukoll tal-issodisfar tar-rekwiżiti l-oħrajn ta’ dan il-Protokoll.

4. L-esportatur għandu jistabbilixxi d-dikjarazzjoni tal-oriġini bl-ittajpjar, l-istampar jew l-ittimbrar fuq il-fattura, l-irċevuta ta’ kunsinna jew xi dokument kummerċjali ieħor, id-dikjarazzjoni, li t-test tagħha jidher fl-Anness IV ta’ dan il-Protokoll, billi juża l-verżjonijiet lingwistiċi stabbiliti f’dak l-Anness u skont id-dispożizzjonijiet tal-liġi nazzjonali tal-pajjiż tal-esportazzjoni. Jekk id-dikjarazzjoni għandha tkun miktuba bl-id, din għandha tkun miktuba bil-linka u b’karattri stampati.

5. Id-dikjarazzjonijiet tal-oriġini għandu jkollhom il-firma oriġinali tal-esportatur bil-miktub. Madankollu d-dikjarazzjonijiet ta' oriġini ma għandhomx ikunu ffirmati minn esportatur irreġistrat skont it-tifsira tal-paragrafu 1 ta' dan l-Artikolu jew minn esportatur approvat skont it-tifsira tal-Artikolu 22 dment li l-esportatur approvat jagħti lill-awtoritajiet doganali tal-pajjiż tal-esportazzjoni garanzija bil-miktub li jaċċetta r-responsabilità sħiħa għal kwalunkwe dikjarazzjoni tal-oriġini li tidentifikah bħala daqslikieku ġiet iffirmata minnu bil-miktub.

6. Dikjarazzjoni tal-oriġini tista’ tiġi stabbilita mill-esportatur meta l-prodotti li tagħmel referenza għalihom jiġu esportati, jew inkella wara l-esportazzjoni, bil-kundizzjoni li tkun ippreżentata fil-pajjiż tal-importazzjoni sa mhux aktar minn sentejn (2) wara l-importazzjoni tal-prodotti li tagħmel referenza għalihom.

Artikolu 22

Esportatur approvat

1. L-awtoritajiet doganali tal-pajjiż tal-esportazzjoni jistgħu jawtorizzaw lil kull esportatur, li frekwentament jittrasporta prodotti koperti mid-dispożizzjonijiet relatati mal-kooperazzjoni kummerċjali tal-Ftehim, li jipprovdi dikjarazzjonijiet tal-oriġini irrispettivament mill-valur tal-prodotti kkonċernati. Kull esportatur li jitlob din l-awtorizzazzjoni jrid joffri l-garanziji kollha meħtieġa għas-sodisfazzjon tal-awtoritajiet doganali, biex jiġi vverifikat l-istatus oriġinarju tal-prodotti kif ukoll li r-rekwiżiti l-oħra ta’ dan il-Protokoll huma ssodisfati.

2. L-awtortajiet doganali jistgħu jagtħu l-istatus ta’ esportatur approvat soġġett għal kwalunkwe kundizzjoni li jqisu xierqa.

3. L-awtoritajiet doganali għandhom jagħtu lill-esportatur approvat numru ta’ awtorizzazzjoni doganali li għandu jidher fuq id-dikjarazzjoni tal-oriġini.

4. L-awtoritajiet doganali għandhom jissorveljaw l-użu tal-awtorizzazzjoni mill-esportatur approvat.

5. L-awtoritajiet doganali jistgħu jirtiraw l-awtorizzazzjoni fi kwalunkwe ħin. Dawn għandhom jagħmlu dan meta l-esportatur approvat ma joffrix iżjed il-garanziji msemmija fil-paragrafu 1, ma jissodisfax il-kundizzjonijiet imsemmija fil-paragrafu 2 ta’ dan l-Artikolu jew juża b’mod mhux korrett l-awtorizzazzjoni.

Artikolu 23

Validità ta’ prova tal-oriġini

1. Prova tal-oriġini għandha tkun valida għal għaxar (10) xhur mid-data tal-ħruġ fil-pajjiż tal-esportazzjoni, u għandha tkun ippreżentata fil-perijodu msemmi lill-awtoritajiet doganali tal-pajjiż tal-importazzjoni.

2. Il-provi tal-oriġini li jiġu ppreżentati lill-awtoritajiet doganali tal-pajjiż tal-importazzjoni wara d-data finali għall-preżentazzjoni speċifikata fil-paragrafu 1 ta’ dan l-Artikolu jistgħu jiġu aċċettati għall-iskop tal-applikazzjoni tat-trattament preferenzjali, meta n-nuqqas ta’ preżentazzjoni ta’ dawn id-dokumenti sad-data finali stabbilita jkun dovut għal ċirkostanzi eċċezzjonali.

3. F’każijiet oħra ta’ preżentazzjoni tard, l-awtoritajiet doganali tal-pajjiż tal-importazzjoni jistgħu jaċċettaw il-provi tal-oriġini meta l-prodotti jkunu ġew ippreżentati qabel id-data finali msemmija.

Artikolu 24

Preżentazzjoni tal-prova tal-oriġini

Il-provi tal-oriġini għandhom jiġu ppreżentati lill-awtoritajiet doganali tal-pajjiż tal-importazzjoni skont il-proċeduri applikabbli f’dak il-pajjiż. Dawn l-awtoritajiet jistgħu jeħtieġu t-traduzzjoni ta’ prova tal-oriġini. L-awtoritajiet jistgħu jeħtieġu wkoll li d-dikjarazzjoni ta’ importazzjoni tkun akkumpanjata minn dikjarazzjoni mingħand l-importatur li fiha jiddikjara li l-prodotti jissodisfaw il-kundizzjonijiet meħtieġa għall-applikazzjoni tal-Ftehim.

Artikolu 25

Importazzjoni gradwali

Meta, fuq it-talba tal-importatur u bil-kundizzjonijiet stipulati mill-awtoritajiet doganali tal-pajjiż ta’ importazzjoni, il-prodotti żarmati jew mhux assemblati, skont it-tifsira tar-Regola Ġenerali 2(a) tas-Sistema Armonizzata li jaqgħu taħt it-Taqsimiet XVI u XVII jew l-intestaturi 73.08 u 94.06 tas-Sistema Armonizzata, jiġu importati gradwalment, għandha tiġi ppreżentata prova waħda tal-oriġini lill-awtoritajiet doganali mal-importazzjoni tal-ewwel kunsinna.

Artikolu 26

Eżenzjonijiet mill-prova tal-oriġini

1. Il-prodotti mibgħuta bħala pakketti żgħar minn persuni privati lil persuni privati jew li jifformaw parti mill-bagalji personali ta’ vjaġġaturi għandhom ikunu ammessi bħala prodotti oriġinarji mingħajr ma jirrikjedu l-preżentazzjoni ta’ prova tal-oriġini, sakemm dawn il-prodotti ma jkunux importati kummerċjalment u jkunu ddikjarati li jissodisfaw ir-rekwiżiti ta’ dan il-Protokoll u meta ma jkun hemm l-ebda dubju dwar l-eżattezza ta’ din it-tip ta’ dikjarazzjoni. Fil-każ ta’ prodotti mibgħuta bil-posta, din id-dikjarazzjoni tista’ ssir fuq id-dikjarazzjoni doganali NM22/NM23 jew fuq folja annessa ma’ dak id-dokument.

2. Importazzjonijiet okkażjonali u li jikkonsistu biss fi prodotti għall-użu personali tar-riċevituri jew tal-vjaġġaturi jew il-familji tagħhom, ma għandhomx jitqiesu bħala importazzjonijiet mhux kummerċjali jekk ikun evidenti min-natura u l-kwantità tal-prodotti li ma hemm l-ebda skop kummerċjali.

3. Barra minn hekk, il-valur totali ta’ dawn il-prodotti ma għandux jaqbeż il-EUR 500 fil-każ ta’ pakketti żgħar, jew l-EUR 1 200 fil-każ ta’ prodotti li jiffurmaw parti mill-bagalji personali tal-vjaġġaturi.

Artikolu 27

Proċedura ta’ informazzjoni għal finijiet ta’ akkumulazzjoni

1. Meta jiġi applikat l-Artikolu 7(1) ta’ dan il-Protokoll, il-prova tal-istatus oriġinarju, skont it-tifsira ta’ dan il-Protokoll, tal-materjali li jkunu ġejjin mill-Ghana, mill-Unjoni Ewropea jew minn Stat AKP ieħor li jkun applika l-FSE mill-inqas b’mod provviżorju jew minn PTEE, għandha tingħata b’ċertifikat tal-moviment tal-merkanzija EUR.1 jew b’dikjarazzjoni tal-oriġini jew b’dikjarazzjoni tal-fornitur, li l-mudell tagħha jinsab fl-Anness V-A ta’ dan il-Protokoll, mogħtija mill-esportatur fil-Ghana jew fl-Unjoni Ewropea minn fejn ikunu ġejjin il-materjali.

2. Meta jiġi applikat l-Artikolu 7(2) ta’ dan il-Protokoll, il-prova tal-ħidma jew tal-ipproċessar tal-materjali fil-Ghana, fl-Unjoni Ewropea jew fi Stat AKP ieħor li jkun applika l-FSE mill-inqas b’mod provviżorju jew fil-PTEE għandha tingħata permezz ta’ dikjarazzjoni tal-fornitur, li l-mudell tiegħu jinsab fl-Anness V-B ta’ dan il-Protokoll, mogħtija mill-esportatur fil-Ghana jew fl-Unjoni Ewropea minn fejn ikunu ġejjin il-materjali.

3. Meta jiġi applikat l-Artikolu 8(1) ta’ dan il-Protokoll, il-provi dokumentarji tal-oriġini għandhom jiġu determinati skont ir-regoli applikabbli għall-pajjiżi tal-SĠP ( 4 ).

4. Meta jiġi applikat l-Artikolu 8(2) ta’ dan il-Protokoll, il-provi dokumentarji tal-oriġini għandhom jiġu determinati skont ir-regoli stipulati fl-arranġamenti jew fil-ftehimiet rilevanti.

5. Il-fornitur għandu joħroġ dikjarazzjoni tal-fornitur separata għal kull kunsinna ta’ merkanzija fuq il-fattura kummerċjali għal dak il-vjeġġ jew bħala anness ta’ dik il-fattura, jew inkella fuq l-irċevuta ta’ kunsinna jew dokument kummerċjali ieħor relatat ma’ din il-kunsinna li jiddeskrivi l-materjali kkonċernati f’dettall suffiċjenti biex ikunu jistgħu jiġu identifikati.

6. Id-dikjarazzjoni tal-fornitur tista’ tinħareġ fuq formola stampata minn qabel.

7. Id-dikjarazzjonijiet tal-fornitur għandhom ikollhom il-firma oriġinali tal-fornitur bil-miktub. Iżda, fejn il-fattura u d-dikjarazzjoni tal-fornitur ikunu maħruġin permezz ta’ metodi elettroniċi ta’ pproċessar ta’ data, id-dikjarazzjoni tal-fornitur ma hemmx bżonn li tkun iffirmata bil-miktub sakemm l-uffiċjal responsabbli fil-kumpanija tal-forniment ikun identifikabbli b’mod li jissodisfa lill-awtoritajiet doganali fl-Istat fejn id-dikjarazzjoni tal-fornitur tkun maħruġa. Dawn l-awtoritajiet doganali jistgħu jistabbilixxu kundizzjonijiet għall-implimentazzjoni ta’ dan il-paragrafu.

8. Id-dikjarazzjonijiet tal-fornitur għandhom jiġu ppreżentati lill-awtoritajiet doganali fil-pajjiż ta’ esportazzjoni fejn jintalab li jingħata ċ-ċertifikat tal-moviment tal-merkanzija EUR.1.

9. Il-fornitur li joħroġ id-dikjarazzjoni għandu jkun lest li jippreżenta, fi kwalunkwe waqt, fuq it-talba tal-awtoritajiet doganali tal-pajjiż fejn tkun maħruġa d-dikjarazzjoni, id-dokumenti kollha adatti li jagħtu prova li l-informazzjoni mogħtija f’dik id-dikjarazzjoni tkun korretta.

10. Id-dikjarazzjonijiet tal-fornitur u ċ-ċertifikati tal-informazzjoni maħruġin qabel id-data tad-dħul fis-seħħ ta’ dan il-Protokoll skont l-Artikolu 26 tal-Protokoll 1 tal-Ftehim ta’ Cotonou għandhom jibqgħu validi.

Artikolu 28

Dokumenti ta’ sostenn

Id-dokumenti msemmija fl-Artikoli 18(3) u 21(3) ta’ dan il-Protokoll maħsuba biex jiġi stabbilit li l-prodotti koperti b’ċertifikat ta’ moviment tal-merkanzija EUR.1 jew b’dikjarazzjoni tal-oriġini, jistgħu jitqiesu bħala prodotti oriġinarji tal-Ghana, tal-Unjoni Ewropea jew ta’ wieħed mill-pajjiżi jew it-territorji l-oħra msemmija fl-Artikoli 6, 7 u 8 ta’ dan il-Protokoll u li jissodisfaw ir-rekwiżiti l-oħra ta’ dan il-Protokoll, jistgħu jiġu ppreżentati, fost l-oħrajn, fil-forom li ġejjin:

(a) prova diretta tal-proċessi li saru mill-esportatur jew mill-fornitur sabiex tinkiseb il-merkanzija kkonċernata, inklużi, pereżempju fil-kontijiet jew il-kontabbiltà interna tiegħu;

(b) dokumenti li jagħtu prova tal-istatus oriġinarju tal-materjali użati, maħruġin jew stabbiliti fil-Ghana, fl-Unjoni Ewropea jew f’wieħed mill-pajjiżi jew it-territorji l-oħrajn imsemmija fl-Artikoli 6, 7 u 8 ta’ dan il-Protokoll meta dawn id-dokumenti jintużaw skont il-liġi nazzjonali;

(c) dokumenti li jagħtu prova tal-ħidma jew l-ipproċessar tal-materjali fil-Ghana, fl-Unjoni Ewropea jew f’wieħed mill-pajjiżi jew it-territorji l-oħrajn imsemmija fl-Artikoli 6, 7 u 8 ta’ dan il-Protokoll, stabbiliti jew maħruġin fil-Ghana, fl-Unjoni Ewropea jew f’wieħed mill-pajjiżi jew it-territorji l-oħrajn imsemmija Artikoli 6, 7 u 8 ta’ dan il-Protokoll meta dawn id-dokumenti jintużaw skont il-liġi nazzjonali;

(d) ċertifikati tal-moviment tal-merkanzija EUR.1 jew dikjarazzjonijiet tal-oriġini li jagħtu prova tal-istatus oriġinarju tal-materjali użati, maħruġin jew stabbiliti fil-Ghana, fl-Unjoni Ewropea jew f’wieħed mill-pajjiżi jew it-territorji l-oħrajn imsemmija fl-Artikoli 6, 7 u 8 u skont dan il-Protokoll.

Artikolu 29

Preservazzjoni tal-provi tal-oriġini u tad-dokumenti ta’ sostenn

1. L-esportatur li japplika għall-ħruġ ta’ ċertifikat tal-moviment tal-merkanzija EUR.1 għandu jżomm sa mill-inqas tliet (3) snin id-dokumenti msemmija fl-Artikolu 18(3).

2. L-esportatur li jagħmel dikjarazzjoni tal-oriġini għandu jżomm sa mill-inqas tliet (3) snin kopja ta’ din id-dikjarazzjoni tal-oriġini kif ukoll tad-dokumenti msemmija fl-Artikolu 21(3) ta’ dan il-Protokoll.

3. Il-fornitur li jfassal dikjarazzjoni għandu jżomm, għal mill-inqas tliet (3) snin, il-kopji tad-dikjarazzjoni u tal-fattura, l-irċevuti ta’ kunsinna jew ta’ kwalunkwe dokument kummerċjali ieħor li miegħu tkun annessa d-dikjarazzjoni kif ukoll id-dokumenti msemmija fl-Artikolu 27(9).

4. L-awtoritajiet doganali tal-pajjiż tal-esportazzjoni li joħorġu ċertifikat tal-moviment tal-merkanzija EUR.1 għandhom iżommu għal mill-inqas tliet (3) snin l-applikazzjoni msemmija fl-Artikolu 18(2).

5. L-awtoritajiet doganali tal-pajjiż tal-importazzjoni għandhom iżommu għal mill-inqas tliet (3) snin iċ-ċertifikati tal-moviment tal-merkanzija EUR.1 u d-dikjarazzjonijiet tal-oriġini ppreżentati lilhom.

Artikolu 30

Diskrepanzi u żbalji formali

1. L-identifikar ta’ diskrepanzi żgħar bejn id-dikjarazzjonijiet magħmula fil-prova tal-oriġini u dawk magħmula fid-dokumenti ppreżentati lill-uffiċċju doganali bil-għan li jitwettqu l-formalitajiet ta’ importazzjoni tal-prodotti, ma għandhomx ipso facto jwasslu biex il-prova tal-oriġini tkun nulla u bla effett jekk ikun stabbilit b’mod xieraq li dan id-dokument jikkorrispondi għall-prodotti ppreżentati.

2. L-iżbalji formali ovvji bħalma huma żbalji tat-tipa fuq prova tal-oriġini ma għandhomx iwasslu biex dan id-dokument jiġi rrifjutat jekk dawn l-iżbalji ma jkunux tali li joħolqu dubji dwar il-korrettezza tad-dikjarazzjonijiet magħmula fid-dokument imsemmi.

Artikolu 31

Ammonti espressi f’euro

1. Għall-applikazzjoni tad-dispożizzjonijiet tal-punt (c) tal-Artikolu 21(1) u tal-Artikolu 26(3) ta’ dan il-Protokoll, f’każijiet fejn il-prodoti jkunu fatturati f’munita li ma tkunx l-euro, l-ammonti fil-munita nazzjonali tal-Ghana, l-Istati Membri tal-Unjoni Ewropea jew tal-pajjiżi jew tat-territorji l-oħrajn imsemmija fl-Artikoli 6, 7 u 8 ta’ dan il-Protokoll li jkunu ekwivalenti għall-ammonti espressi f’euro, għandhom jiġu stabbiliti kull sena minn kull pajjiż ikkonċernat.

2. Kunsinna għandha tibbenefika mid-dispożizzjonijiet tal-punt (c) tal-Artikolu 21(1) jew tal-Artikolu 26(3) ta’ dan il-Protokoll b’referenza għall-munita li fiha ssir il-fattura, skont l-ammont stabbilit mill-pajjiż ikkonċernat.

3. L-ammonti li għandhom jintużaw fi kwalunkwe munita nazzjonali għandhom ikunu l-ekwivalenti f’dik il-munita għall-ammonti espressi f’euro fl-ewwel ġurnata xogħol ta’ Ottubru ta’ kull sena. Dawn l-ammonti għandhom jiġu kkomunikati lill-Kummissjoni Ewropea sa mhux aktar tard mill-15 ta’ Ottubru u japplikaw mill-1 ta’ Jannar tas-sena ta’ wara. Il-Kummissjoni Ewropea għandha tinnotifika lill-pajjiżi kollha kkonċernati bl-ammonti rilevanti.

4. Pajjiż jista’ jaġġusta ’l fuq jew ’l isfel l-ammont li jirriżulta mill-kambju fil-munita nazzjonali tiegħu ta’ ammont espress f’euro. L-ammont aġġustat ma jistax ivarja b’aktar minn 5 fil-mija mill-ammont li jirriżulta mill-kambju. Pajjiż jista’ jżomm bla ma jibdel l-ekwivalenti fil-munita nazzjonali ta’ ammont espress f’euro jekk, fiż-żmien tal-aġġustament annwali previst fil-paragrafu 3 ta’ dan l-Artikolu, il-kambju ta’ dak l-ammont, qabel kull aġġustament, jirriżulta f’żieda ta’ inqas minn 15 fil-mija fl-ekwivalenti tal-munita nazzjonali. L-ekwivalenti tal-munita nazzjonali jista’ jinżamm mhux mibdul jekk il-kambju jirriżulta fi tnaqqis f’dak il-valur ekwivalenti.

5. L-ammonti espressi f’euro għandhom jiġu rieżaminati mill-Kumitat wara li ssir talba mill-Unjoni Ewropea jew mill-Ghana. Meta jwettaq dan ir-rieżami, il-Kumitat għandu jeżamina l-opportunità li l-effetti tal-limiti kkonċernati jinżammu f’termini reali. Għal dan il-għan, jista’ jiddeċiedi li jimmodifika l-ammonti espressi f’euro.

TITOLU V

KOOPERAZZJONI AMMINISTRATTIVA

Artikolu 32

Kundizzjonijiet amministrattivi għal prodotti biex jibbenefikaw mill-Ftehim

Fil-mument tad-dikjarazzjoni tal-importazzjoni tad-dwana, il-prodotti oriġinarji tal-Ghana jew tal-Unjoni Ewropea għandhom jibbenefikaw, skont it-tifsira ta’ dan il-Protokoll, mill-preferenzi li jirriżultaw mill-Ftehim bil-kundizzjoni biss li dawn ikunu ġew esportati fid-data li fiha l-pajjiż tal-esportazzjoni jikkonforma mad-dispożizzjonijiet stipulati fl-Artikoli 33, 34 u 44 ta’ dan il-Protokoll, jew wara din id-data.

Il-partijiet għandhom jinnotifikaw l-informazzjoni msemmija fl-Artikolu 33 ta’ dan il-Protokoll.

Artikolu 33

Notifika tal-awtoritajiet doganali

1. Il-Ghana u l-Istati Membri tal-Unjoni Ewropea għandhom jipprovdu lil xulxin, permezz tal-Kummissjoni Ewropea, l-indirizzi tal-awtoritajiet doganali responsabbli għall-ħruġ u l-verifika taċ-ċertifikati tal-moviment tal-merkanzija EUR.1, id-dikjarazzjonijiet tal-oriġini jew id-dikjarazzjonijiet tal-fornitur, kif ukoll il-mudelli tat-timbri użati fl-uffiċċji doganali tagħhom għall-ħruġ ta’ dawn iċ-ċertifikati.

Iċ-ċertifikati tal-moviment tal-merkanzija EUR.1 u d-dikjarazzjonijiet tal-oriġini jew id-dikjarazzjonijiet tal-fornitur għandhom jiġu aċċettati għall-iskopijiet ta’ applikazzjoni għal trattament preferenzjali mid-data meta din l-informazzjoni tasal għand il-Kummissjoni Ewropea.

2. Il-Ghana u l-Istati Membri tal-Unjoni Ewropea għandhom jinfurmaw lil xulxin, immedjatament, bi kwalunkwe bidla li tikkonċerna l-informazzjoni msemmija fil-paragrafu 1 ta’ dan l-Artikolu.

3. L-awtoritajiet imsemmija fil-paragrafu 1 ta’ dan l-Artikolu għandhom jaġixxu bl-awtorità tal-gvern tal-pajjiż ikkonċernat. L-awtoritajiet responsabbli mill-kontroll u l-verifika għandhom jiffurmaw parti mill-awtoritajiet governattivi tal-pajjiż ikkonċernat.

Artikolu 34

Metodi oħrajn ta’ kooperazzjoni amministrattiva

1. Sabiex jiggarantixxu l-applikazzjoni korretta ta’ dan il-Protokoll, l-Unjoni Ewropea, il-Ghana u l-pajjiżi l-oħrajn imsemmija fl-Artikoli 6, 7 u 8 ta’ dan il-Protokoll għandhom jikkontrollaw, permezz tal-amministrazzjonijiet doganali kompetenti, l-awtentiċità taċ-ċertifikati tal-moviment tal-merkanzija EUR.1, id-dikjarazzjonijiet tal-oriġini jew id-dikjarazzjonijiet tal-fornitur kif ukoll il-korrettezza tal-informazzjoni mogħtija f’dawn id-dokumenti. Barra minn hekk, il-Ghana u l-Istati Membri tal-Unjoni Ewropea għandhom:

(a) jipprovdu b’mod reċiproku l-kooperazzjoni amministrattiva neċessarja fil-każ ta’ talba għal sorveljanza ta’ ġestjoni tajba u ta’ kontroll ta’ dan il-Protokoll fil-pajjiż ikkonċernat, inklużi ż-żjarat fuq il-post;

(b) jikkontrollaw, skont l-Artikolu 35 ta’ dan il-Protokoll, l-istatus oriġinarju tal-prodotti u l-konformità mal-kundizzjonijiet l-oħrajn stipulati f’dan il-Protokoll.

2. L-awtoritajiet ikkonsultati għandhom jipprovdu l-informazzjoni kollha rilevanti dwar il-kundizzjonijiet li fihom sar il-prodott, billi jindikaw b’mod speċjali l-kundizzjonijiet li fihom ġew irrispettati r-regoli tal-oriġini fil-Ghana, fl-Unjoni Ewropea u fil-pajjiżi l-oħrajn imsemmija fl-Artikoli 6, 7 u 8 ta’ dan il-Protokoll.

Artikolu 35

Verifika tal-provi tal-oriġini

1. Il-verifiki sussegwenti tal-provi ta’ oriġini għandhom isiru fuq il-bażi ta’ analiżi tar-riskji, b’mod aleatorju jew kull darba li l-awtoritajiet doganali tal-pajjiż tal-importazzjoni jkollhom dubji raġonevoli fir-rigward tal-awtentiċità ta’ dawn id-dokumenti, tal-istatus oriġinarju tal-prodotti kkonċernati jew tar-rispett tal-kundizzjonijiet l-oħrajn ta’ dan il-Protokoll.

2. Għall-implimentazzjoni tad-dispożizzjonijiet tal-paragrafu 1 ta’ dan l-Artikolu, l-awtoritajiet doganali tal-pajjiż tal-importazzjoni għandhom jirritornaw iċ-ċertifikat tal-moviment tal-merkanzija EUR.1 u l-fattura, jekk din tkun ġiet ippreżentata, id-dikjarazzjoni tal-oriġini, jew kopja ta’ dawn id-dokumenti, lill-awtoritajiet doganali tal-pajjiż tal-esportazzjoni u jagħtu, fejn xieraq, ir-raġunijiet għat-talba tal-verifika. Bħala appoġġ għat-talba tal-verifika, huma għandhom jipprovdu kwalunkwe dokument u informazzjoni miksubin li jissuġġerixxu li l-informazzjoni mogħtija fil-prova tal-oriġini mhijiex korretta.

3. Il-verifika għandha ssir mill-awtoritajiet doganali tal-pajjiż tal-esportazzjoni. Għal dan il-għan, huma għandu jkollhom id-dritt li jitolbu l-evidenza kollha u li jagħmlu kwalunkwe spezzjoni tal-kontijiet tal-esportatur jew kwalunkwe tip ta’ kontroll ieħor meqjus xieraq.

4. Jekk l-awtoritajiet doganali tal-pajjiż tal-importazzjoni jiddeċiedu li jissospendu l-għoti tat-trattament preferenzjali lill-prodott ikkonċernat waqt li jkunu qed jistennew ir-riżultati tal-verifika, dawn għandhom joffru li jirrilaxxaw il-prodotti lill-importatur, soġġett għal kwalunkwe miżura ta’ prekwazjoni li huma jidhrilhom meħtieġa.

5. L-awtoritajiet doganali li jitolbu l-verifikat għandhom jiġu infurmati bir-riżultati ta’ din il-verifika malajr kemm jista’ jkun. Dawn ir-riżultati għandhom jindikaw b’mod ċar jekk id-dokumenti humiex awtentiċi u jekk il-prodotti kkonċernati jistgħux jitqiesu bħala prodotti oriġinarji tal-Ghana, tal-Unjoni Ewropea jew ta’ wieħed mill-pajjiżi l-oħra msemmija fl-Artikoli 6, 7 jew 8 ta’ dan il-Protokoll u li jissodisfaw ir-rekwiżiti l-oħra ta’ dan il-Protokoll.

6. F’każ li jkun hemm dubju raġonevoli, u li ma jkunx hemm risposta fi żmien 10 xhur mid-data tat-talba għal verifika, jew jekk ir-risposta ma jkunx fiha informazzjoni biżżejjed biex tiġi stabbilita l-awtentiċità tad-dokument inkwistjoni jew l-oriġini reali tal-prodotti, l-awtoritajiet doganali li jagħmlu t-talba għal verifika għandhom, minbarra f’ċirkostanzi eċċezzjonali, jiċħdu l-intitolament għal preferenzi.

7. Il-partijiet għandhom jirreferu għall-Artikolu 7 tal-Protokoll dwar l-assistenza amministrattiva reċiproka fil-qasam doganali għall-inkjesti konġunti relatati mal-provi ta’ oriġini.

Artikolu 36

Verifika tad-dikjarazzjonijiet tal-fornitur

1. Il-verifika tad-dikjarazzjonijiet tal-fornitur għandha ssir abbażi ta’ analiżi tar-riskji, b’mod każwali jew kull darba li l-awtoritajiet doganali tal-pajjiż fejn dawn id-dikjarazzjonijiet ikunu ntużaw għall-ħruġ ta’ ċertifikat tal-moviment tal-merkanzija EUR.1 jew sabiex tiġi stabbilita dikjarazzjoni tal-oriġini, ikollhom dubji serji dwar l-awtentiċità tad-dokument jew il-korrettezza tal-informazzjoni mogħtija f’dan id-dokument.

2. L-awtoritajiet doganali li lilhom tiġi ppreżentata d-dikjarazzjoni tal-fornitur jistgħu jitolbu lill-awtoritajiet doganali tal-Istat fejn tkun ġiet stabbilita d-dikjarazzjoni biex joħorġu ċertifikat ta’ informazzjoni, li l-mudell tiegħu jinsab fl-Anness VI ta’ dan il-Protokoll. Alternattivament, l-awtoritajiet ta’ ċertifikazzjoni li lilhom tkun ġiet ippreżentata d-dikjarazzjoni tal-fornitur jistgħu jitolbu lill-esportatur biex jipproduċi ċertifikat ta’ informazzjoni maħruġ mill-awtoritajiet doganali tal-Istat fejn tkun saret id-dikjarazzjoni.

Kopja taċ-ċertifikat ta’ informazzjoni għandha tinżamm mill-uffiċċju li jkun ħariġha għal mill-anqas tliet (3) snin.

3. L-awtoritajiet doganali li jitolbu l-verifikat għandhom jiġu infurmati bir-riżultati ta’ din il-verifika malajr kemm jista’ jkun. Ir-riżultati jridu jindikaw b’mod ċar jekk l-informazzjoni mogħtija fid-dikjarazzjoni tal-fornitur hijiex korretta u tagħmilhiex possibbli għalihom biex jiddeterminaw jekk, u sa fejn, din id-dikjarazzjoni tal-fornitur tista’ titqies sabiex jinħareġ ċertifikat tal-moviment tal-merkanzija EUR.1 jew biex tiġi stabbilita dikjarazzjoni tal-oriġini.

4. Il-verifika għandha ssir mill-awtoritajiet doganali tal-pajjiż fejn tkun saret id-dikjarazzjoni tal-fornitur. Għal dan il-għan, dawn għandhom jiġu awtorizzati jitolbu kull evidenza jew li jwettqu kwalunkwe spezzjoni tal-kontabbiltà tal-fornitur jew kwalunkwe kontroll ieħor li huma jikkunsidraw xieraq sabiex jivverifikaw il-korrettezza ta’ kwalunkwe dikjarazzjoni tal-fornitur.

5. Kwalunkwe ċertifikat tal-moviment tal-merkanzija EUR.1 jew dikjarazzjoni tal-oriġini maħruġa jew stabbilita abbażi ta’ dikjarazzjoni mhux korretta mill-fornitur għandhom jitqiesu bħala nulli u bla effett.

Artikolu 37

Riżoluzzjoni ta’ tilwim

1. Meta jqumu tilwimiet fir-rigward tal-proċeduri ta’ verifika msemmija fl-Artikoli 36 u 37 ta’ dan il-Protokoll li ma jistgħux jiġu solvuti bejn l-awtoritajiet doganali li jitolbu l-verifika u l-awtoritajiet doganali responsabbli għat-twettiq ta’ din il-verifika, jew meta dawn iqajmu kwistjoni dwar l-interpretezzjoni ta’ dan il-Protokoll, dawn it-tilwimiet għandhom jiġu riferuti lill-Kumitat.

2. Fil-każijiet kollha, ir-riżoluzzjoni ta’ tilwim bejn l-importatur u l-awtoritajiet doganali tal-pajjiż tal-importazzjoni għandha sseħħ f’konformità mal-leġislazzjoni ta’ dak il-pajjiż.

Artikolu 38

Penali

Il-penali għandhom jiġu imposti fuq kwalunkwe persuna li tagħmel, jew li tikkawża li jitfassal, dokument li jkun fih informazzjoni mhux korretta bl-iskop li jinkiseb trattament preferenzjali għal prodotti.

Artikolu 39

Derogi

1. Id-derogi minn dan il-Protokoll jistgħu jiġu adottati mill-Kumitat meta dawn ikunu ġġustifikati mill-iżvilupp ta’ industriji eżistenti jew mill-ħolqien ta’ industriji ġodda fil-Ghana. Għaldaqstant, qabel jew fl-istess ħin li titressaq il-kwistjoni quddiem il-Kumitat, il-Ghana għandha tinforma lill-Unjoni Ewropea bit-talba tagħha għal deroga flimkien mar-raġunijiet għat-talba skont il-paragrafu 2 ta’ dan l-Artikolu. L-Unjoni Ewropea għandha tirreaġġixxi b’mod pożittiv għat-talbiet kollha mill-Ghana li huma ġġustifikati kif xieraq f’konformità ma’ dan l-Artikolu u li ma jistgħux joħolqu danni serji għall-industrija stabbilita fl-Unjoni Ewropea.

2. Sabiex jiġi ffaċilitat l-eżami tat-talbiet għal deroga mill-Kumitat, meta l-Ghana tagħmel it-talba, hija għandha, permezz tal-formula mniżżla fl-Anness VII ta’ dan il-Protokoll, tipprovdi bħala appoġġ għat-talba tagħha l-informazzjoni kollha possibbli, li tkopri b’mod partikolari l-punti elenkati segwenti:

(a) id-deskrizzjoni tal-prodott lest;

(b) in-natura u l-kwantità ta’ materjali oriġinarji ta’ pajjiż terz;

(c) in-natura u l-kwantità ta’ materjali oriġinarji tal-Ghana jew tal-Istati jew it-territorji msemmija fl-Artikolu 7 ta’ dan il-Protokoll jew il-materjali li jkunu ġew ipproċessati hemmhekk;

(d) il-metodi ta’ manifattura;

(e) il-valur miżjud;

(f) in-numru ta’ impjegati fl-impriża kkonċernata;

(g) il-volum antiċipat tal-esportazzjonijiet lejn l-Unjoni Ewropea;

(h) is-sorsi l-oħra possibbli ta’ provvista ta’ materja prima;

(i) ir-raġunijiet għat-tul ta’ żmien mitlub fid-dawl ta’ sforzi magħmula biex jinstabu sorsi ġodda ta’ provvista;

(j) xi kummenti oħra.

L-istess regoli għandhom japplikaw għal kwalunkwe talba għal estensjoni ta' deroga.

Il-Kumitat jista’ jimmodifika l-formola.

3. L-eżami tat-talbiet għandu jqis b’mod partikolari:

(a) il-livell tal-iżvilupp jew tas-sitwazzjoni ġeografika tal-Ghana;

(b) il-każijiet meta l-applikazzjoni tar-regoli eżistenti tal-oriġini tkun taffettwa b’mod sinifikanti l-abilità tal-industrija attwali tal-Ghana li tkompli bl-esportazzjoni tagħha lejn l-Unjoni Ewropea, b’mod partikolari każijiet meta dan jista’ jwassal għall-waqfien tal-attivitajiet tagħha;

(c) il-każijiet speċifiċi fejn ikun jista’ jintwera b’mod ċar li investiment sinifikanti f’industrija jista’ jinżamm lura mir-regoli tal-oriġini u fejn deroga li tiffavorixxi t-twettiq ta’ programm ta’ investiment tipperemetti li dawn ir-regoli jiġu ssodisfati fi stadji.

4. F’kull każ, għandu jsir eżami sabiex jiġi aċċertat jekk ir-regoli li għandhom x’jaqsmu mal-akkumulazzjoni tal-oriġini ma jipprovdux soluzzjoni għall-problema.

5. Fl-eżami tat-talbiet, għandha titqies b’mod speċjali, skont il-każ, il-possibbiltà li l-istatus oriġinarju jkun ikkonferit fuq il-prodotti li jinkludu fil-kompożizzjoni tagħhom, materjali oriġinarji tal-pajjiżi ġirien li għadhom jiżviluppaw, il-pajjiżi l-inqas żviluppati jew il-pajjiżi fil-fażi ta’ żvilupp, li magħhom il-Ghana għandha relazzjonijiet speċjali, sakemm tkun tista’ tiġi stabbilita kooperazzjoni amministrattiva.

6. Il-Kumitat għandu jieħu l-passi kollha meħtieġa sabiex jiżgura li d-deċiżjoni tintlaħaq malajr kemm jista’ jkun u, fi kwalunkwe każ, sa mhux aktar tard minn ħamsa u sebgħin (75) ġurnata xogħol minn meta l-Kopresident tal-Unjoni Ewropea tal-imsemmi Kumitat ikun irċieva t-talba. Jekk l-Unjoni Ewropea ma tinfurmax lill-Ghana bil-pożizzjoni tagħha fir-rigward tat-talba fiż-żmien stipulat, it-talba għandha titqies bħala li ġiet aċċettata.

7.

(a) Ġeneralment id-derogi għandhom ikunu validi għal perijodu ta’ ħames (5) snin, li jiġi determinat mil-Kumitat.

(b) Id-deċiżjoni tad-deroga tista’ tipprevedi tiġdid mingħajr ma jkun hemm il-ħtieġa għal deċiżjoni ġdida tal-Kumitat, sakemm il-Ghana tissottometti, tliet (3) xhur qabel it-tmiem ta’ kull perijodu, prova li tkun għadha ma tistax tissodisfa l-kundizzjonijiet ta’ dan il-Protokoll li ngħatat deroga minnhom. Jekk issir xi oġġezzjoni għall-estensjoni, il-Kumitat għandu jeżaminaha kemm jista’ jkun malajr u jiddeċiedi jekk jestendix id-deroga. Il-Kumitat għandu jipproċedi kif previst fil-paragrafu 6. Għandhom jittieħdu l-miżuri kollha meħtieġa sabiex jiġu evitati interruzzjonijiet fl-applikazzjoni tad-deroga.

(c) Fil-perijodi msemmija fil-punti (a) u (b), il-Kumitat jista’ jagħmel rieżami tat-termini għall-implimentazzjoni tad-deroga jekk jinstab li tkun seħħet bidla sinifikanti fil-fatturi sostantivi li jkunu mmotivaw l-għoti tad-deroga. Malli ssir il-konklużjoni tar-rieżami tiegħu, il-Kumitat jista’ jiddeċiedi li jemenda t-termini tad-deċiżjoni tiegħu fir-rigward tal-kamp ta’ applikazzjoni tad-deroga jew ta’ kwalunkwe kundizzjoni oħra li tkun stipulata preċedentament.

8. Minkejja l-paragrafi 1 sa 7 ta’ dan l-Artikolu, id-deroga fir-rigward tat-tonn fil-bottijiet u l-flettijiet tat-tonn tas-SA 16.04 għandha tingħata biss fl-ewwel sena tad-dħul fis-seħħ tal-Protokoll, bi kwota annwali li ma tiġġeddidx 1 000 tunnellata għat-tonn fil-bottijiet u ta’ 200 tunnellata għall-flettijiet tat-tonn.

TITOLU VI

CEUTA U MELILLA

Artikolu 40

Kundizzjonijiet ġenerali

1. It-terminu “Unjoni Ewropea” użat f’dan il-Protokoll ma jkoprix Ceuta u Melilla.

2. Il-prodotti oriġinarji tal-Ghana, meta jiġu importati f’Ceuta u Melilla, għandhom igawdu f’kull aspett mill-istess sistema doganali bħal dik li tiġi applikata għall-prodotti oriġinarji tat-territorju doganali tal-Unjoni Ewropea skont il-Protokoll Nru 2 tal-Att tal-Adeżjoni tar-Renju ta’ Spanja u r-Repubblika Portugiża mal-Komunitajiet Ewropej. Il-Ghana għandha tagħti lill-importazzjonijiet ta’ prodotti koperti b’dan il-Ftehim u li huma oriġinarji ta’ Ceuta u Melilla, l-istess sistema doganali bħal dik mogħtija lill-prodotti importati tal-Unjoni Ewropea u li joriġinaw minn hemm.

3. Għall-finijiet tal-applikazzjoni tal-paragrafu 2 ta’ dan l-Artikolu fir-rigward ta’ prodotti oriġinarji ta’ Ceuta u Melilla, dan il-Protokoll għandu japplika mutatis mutandis soġġett għall-kundizzjonijiet speċjali stabbiliti fl-Artikolu 41 ta’ dan il-Protokoll.

Artikolu 41

Kundizzjonijiet speċjali

1. B’konformità mal-Artikolu 15 ta’ dan il-Protokoll, dawn li ġejjin għandhom jitqiesu bħala:

(1) prodotti oriġinarji ta’ Ceuta u Melilla: (a) prodotti miksuba b’mod sħiħ f’Ceuta u f’Melilla; (b) prodotti miksuba f’Ceuta u f’Melilla li, fil-manifattura tagħhom, jintużaw prodotti oħrajn għajr dawk imsemmijin fil-punt (a), sakemm: (i) prodotti msemmija li jkunu għaddew minn ħidma jew ipproċessar suffiċjenti skont it-tifsira tal-Artikolu 4 ta’ dan il-Protokoll; jew (ii) dawk il-prodotti huma oriġinarji tal-Ghana jew tal-Unjoni Ewropea, bil-kundizzjoni li jkunu għaddew minn ħidma jew ipproċessar li jmorru lil hinn mill-operazzjonijiet imsemmija fl-Artikolu 5 ta’ dan il-Protokoll;

(2) prodotti orġinarji tal-Ghana: (a) prodotti miksuba b’mod sħiħ fil-Ghana; (b) prodotti miksuba fil-Ghana li, fil-manifattura tagħhom, jintużaw prodotti oħrajn għajr dawk imsemmijin fil-punt (a), dmenti li: (i) l-prodotti msemmija jkunu għaddew minn ħidma jew ipproċessar suffiċjenti skont it-tifsira tal-Artikolu 4 ta’ dan il-Protokoll; jew (ii) dawk il-prodotti huma oriġinarji, skont it-tifsira ta’ dan il-Protokoll, ta’ Ceuta u Melilla jew tal-Unjoni Ewropea, bil-kundizzjoni li jkunu għaddew minn ħidma jew ipproċessar li jmorru lil hinn mill-operazzjonijiet imsemmija fl-Artikolu 5 ta’ dan il-Protokoll.

2. Ceuta u Melilla għandhom jitqiesu bħala territorju wieħed.

3. L-esportatur jew ir-rappreżentant awtorizzat tiegħu għandu jniżżel l-annotazzjonijiet “….” u “Ceuta u Mellila” fil-Kaxxa 2 taċ-ċertifikat tal-moviment tal-merkanzija EUR.1 jew fuq id-dikjarazzjoni tal-oriġini. Barra minn hekk, fil-każ ta’ prodotti oriġinarji ta’ Ceuta u Melilla, l-istatus oriġinarju għandu jiġi indikat fil-Kaxxa 4 taċ-ċertifikat tal-moviment tal-merkanzija EUR.1 jew fuq id-dikjarazzjonijiet tal-oriġini.

4. L-awtoritajiet doganali Spanjoli għandhom ikunu responsabbli għall-applikazzjoni ta’ dan il-Protokoll f’Ceuta u f’Melilla.

TITOLU VII

DISPOŻIZZJONIJIET FINALI

Artikolu 42

Reviżjoni u applikazzjoni tar-regoli tal-oriġini

1. Skont id-dispożizzjonijiet tal-Artikolu 73 ta’ dan il-Ftehim, il-Kumitat Konġunt tal-Ftehim ta’ Sħubija Ekonomika bejn il-Ghana u l-Unjoni Ewropea jista’, kull darba li l-Ghana jew l-Unjoni Ewropea jitolbu dan, jeżamina l-applikazzjoni tad-dispożizzjonijiet ta’ dan il-Protokoll, b’mod partikolari dawk relatati mal-implimentazzjoni tas-sistema ta’ esportaturi rreġistrati u l-effetti ekonomiċi tagħhom sabiex jadattahom jew jimmodifikahom, skont kif ikun meħtieġ. Il-Kumitat Konġunt tal-Ftehim ta’ Sħubija Ekonomika bejn il-Ghana u l-Unjoni Ewropea, għandu jqis fost elementi oħra, l-impatt tal-iżviluppi teknoloġiċi fuq ir-regoli tal-oriġini.

2. Minkejja d-dispożizzjonijiet tal-paragrafu 1 ta’ dan l-Artikolu, dan il-Protokoll u l-annessi tiegħu għandhom jiġu rieżaminati u, jekk ikun il-każ, għandhom jiġu riveduti fi żmien ħames snin (5) minn meta jidħol fis-seħħ il-Protokoll, skont l-obbligi stipulati fl-Artikolu 6 ta’ dan il-Ftehim. Dan ir-rieżami għandu japplika wkoll għall-Anness II-A ta’ dan il-Protokoll sabiex ikun jista’ jiġi deċiż jekk jerġax jiġġedded.

3. Skont l-Artikolu 34 ta’ dan il-Ftehim, il-Kumitat għandu jissorvelja l-implimentazzjoni u l-ġestjoni tad-dispożizzjonijiet ta’ dan il-Protokoll u fost l-oħrajn, jiddeċiedi dwar:

(a) l-akkumulazzjoni, skont il-kundizzjonijiet stabbiliti fl-Artikolu 8 ta’ dan il-Protokoll;

(b) derogi mid-dispożizzjonijiet ta’ dan il-Protokoll skont il-kundizzjonijiet stabbiliti fl-Artikolu 39 tiegħu.

(c) estensjoni tal-perijodu ta’ tliet snin kif imsemmi fil-punt (b) tal-Artikolu 21(1) abbażi tal-evidenza li l-Ghana mhix lesta biex timplimenta l-leġislazzjoni dwar l-esportaturi rreġistrati;

(d) il-limitu ta’ EUR 6 000 kif imsemmi fil-punt (c) tal-Artikolu 21(1).

Artikolu 43

Annessi

L-Annessi ta’ dan il-Protokoll għandu jkunu parti integrali minnu.

Artikolu 44

Implimentazzjoni ta’ dan il-Protokoll

L-Unjoni Ewropea u l-Ghana għandhom jieħdu l-miżuri meħtieġa għall-implimentazzjoni ta’ dan il-Protokoll, inkluż:

(a) l-arranġamenti nazzjonali u reġjonali meħtieġa għall-implimentazzjoni u l-infurzar tar-regoli u l-proċeduri stipulati f’dan il-Protokoll, b’mod partikolari l-arranġamenti meħtieġa għall-applikazzjoni tal-Artikoli dwar l-akkumulazzjoni;

(b) il-ħolqien ta’ strutturi u sistemi amministrattivi meħtieġa għall-ġestjoni u l-verifika xierqa tal-oriġini tal-prodotti.

Artikolu 45

Dispożizzjonijiet tranżitorji relatati ma’ merkanzija fi tranżitu jew f’ħażna

Id-dispożizzjonijiet tal-Ftehim jistgħu jiġu applikati għall-merkanzija li tikkonforma mad-dispożizzjonijiet ta’ dan il-Protokoll u li fid-data tad-dħul fis-seħħ ta' dan il-Protokoll tkun jew fi tranżitu jew fl-Unjoni Ewropea jew fil-Ghana f’ħażna temporanja f’imħażen doganali mingħajr ma jitħallsu d-dazji u t-taxxi tal-importazzjoni, soġġetta għal dan li ġej:

(a) għall-esportazzjonijiet mill-Ghana lejn l-Unjoni Ewropea, soġġetti għall-preżentazzjoni lill-awtoritajiet doganali tal-pajjiż tal-importazzjoni, fi żmien għaxar (10) xhur mid-data msemmija, ta’ ċertifikat tal-moviment tal-merkanzija EUR.1 maħruġ retrospettivament mill-awtoritajiet doganali tal-Ghana jew dikjarazzjoni tal-oriġini skont l-Artikoli 17(2)(b) u 21 flimkien mad-dokumenti li juru li l-merkanzija tikkonforma mal-Artikolu 15 ta’ dan il-Protokoll;

(b) għall-esportazzjonijiet mill-Unjoni Ewropea lejn il-Ghana, soġġetti għall-preżentazzjoni lill-awtoritajiet doganali tal-Ghana, fi żmien għaxar (10) xhur mid-data msemmija, ta’ dikjarazzjoni tal-oriġini maħruġa skont l-Artikoli 17(1) u 21 flimkien mad-dokumenti li juru li l-merkanzija tikkonforma mal-Artikolu 15 ta’ dan il-Protokoll.









ANNESS I TAL-PROTOKOLL NRU 1

NOTI INTRODUTTORJI GĦAL-LISTA LI TINSAB FL-ANNESS II TAL-PROTOKOLL

Nota 1

Il-lista li tinsab fl-Anness II ta’ dan il-Protokoll tiddefinixxi l-kundizzjonijiet meħtieġa għall-prodotti kollha sabiex dawk il-prodotti jitqiesu maħdumin jew ipproċessati suffiċjentement skont it-tifsira tal-Artikolu 4 ta’ dan il-Protokoll.

Nota 2

1. L-ewwel żewġ kolonni fil-lista jiddeskrivu l-prodott miksub. L-ewwel kolonna tagħti n-numru tal-intestatura jew in-numru tal-Kapitolu użat fis-Sistema Armonizzata u t-tieni kolonna tagħti d-deskrizzjoni tal-merkanzija użata f’dik is-sistema għal dik l-intestatura jew il-kapitolu. Għal kull entrata fl-ewwel żewġ kolonni tiġi speċifikata regola fil-kolonni 3 jew 4. Fejn, f’ċerti każijiet, l-entrata fl-ewwel kolonna hija preċeduta b’“ex”, din tfisser li r-regoli fil-kolonni 3 jew 4 japplikaw biss għall-parti ta’ dik l-intestatura kif deskritta fil-kolonna 2.

2. Meta diversi numri ta’ intestatura jkunu miġbura flimkien fil-kolonna 1 jew jingħata numru ta’ kapitolu, u d-deskrizzjoni tal-prodotti fil-kolonna 2 tkun għalhekk mogħtija f’termini ġenerali, ir-regoli li jkunu jinsabu maġenbhom fil-kolonna 3 jew 4 japplikaw għall-prodotti kollha li, taħt is-Sistema Armonizzata, ikunu klassifikati fl-intestaturi tal-kapitolu jew f’kull intestatura miġbura flimkien fil-kolonna 1.

3. Fejn hemm regoli differenti fil-lista li tapplika għall-prodotti differenti f’intestatura, kull inċiż fih id-deskrizzjoni ta’ dik il-parti tal-intestatura li tkun koperta mir-regola mal-ġenb fil-kolonni 3 jew 4.

4. Fejn, għal entrata fl-ewwel żewġ kolonni, regola tkun speċifikata kemm fil-kolonna 3 kif ukoll fil-kolonna 4, l-esportatur jista’ jagħżel, bħala alternattiva, li japplika jew ir-regola stabbilita fil-kolonna 3 jew dik imniżżla fil-kolonna 4. Jekk l-ebda regola tal-oriġini ma tingħata fil-kolonna 4, tkun applikata r-regola stabbilita fil-kolonna 3.

Nota 3

1. Id-dispożizzjonijiet tal-Artikolu 4 ta’ dan il-Protokoll li jikkonċernaw il-prodotti li kisbu l-istatus oriġinarju u li jintużaw fil-manifattura ta’ prodotti oħra japplikaw irrispettivament minn jekk dan l-istatus ikunx inkiseb fil-fabbrika fejn jintużaw dawn il-prodotti jew inkella f’fabbrika oħra fl-Unjoni Ewropea jew fil-Ghana. Eżempju: Magna tal-intestatura 8407, li fir-rigward tagħha, ir-regola tiddikjara li l-valur tal-materjali mhux oriġinarji li jistgħu jiġu inkorporati ma jistax jaqbeż l-40 fil-mija tal-prezz mill-fabbrika, saret minn “liga tal-azzar oħra fformata b’mod aħrax permezz ta’ forġa” tal-intestatura ex 7224. Jekk dan il-kiwi ta’ metalli fil-forġa jsir fl-Unjoni Ewropea minn ingott mhux oriġinarju, dan diġà kiseb status oriġinarju minħabba r-regola għall-intestatura ex 7224 fil-lista. Dan ix-xogħol tal-forġa jkun jista’ mbagħad jgħodd bħala prodott oriġinarju fil-kalkolu tal-valur tal-magna, irrispettivament minn jekk kinitx prodotta fl-istess fabbrika jew ġo fabbrika oħra fl-Unjoni Ewropea. Il-valur tal-ingott mhux oriġinarju għalhekk ma jitqiesx meta jiġi kkalkolat il-valur tal-materjal mhux oriġinarju li jintuża.

2. Ir-regola fil-lista tirrappreżenta l-ammont minimu ta’ ħidma jew ipproċessar li huwa meħtieġ; u t-twettiq ta’ ħidma jew ipproċessar addizzjonali jagħti wkoll status oriġinarju; għall-kuntrarju ta’ dan, inqas ħidma jew ipproċessar ma jagħtix status oriġinarju. Għalhekk, jekk regola tipprevedi li materjal mhux oriġinarju f’ċertu livell tal-manifattura jista’ jintuża, l-użu ta’ materjal bħal dan fi stadju aktar bikri tal-manifattura huwa permess u l-użu ta’ materjal bħal dan fi stadju aktar avvanzat mhuwiex.

3. Mingħajr preġudizzju għan-Nota 3.2 fejn regola tiddikjara li jistgħu jintużaw “materjali ta’ kwalunkwe intestatura”, jistgħu jintużaw ukoll materjali tal-istess intestatura tal-prodott, soġġetti, madankollu, għal kwalunkwe limitazzjoni speċifika li jistgħu jinsabu wkoll fir-regola. Madankollu, l-espressjoni “manifattura minn materjali ta’ kwalunkwe intestatura, inklużi materjali oħra tal-intestatura …” tfisser li l-materjali klassifikati biss fl-istess intestatura tal-prodott ta’ deskrizzjoni differenti minn dik tal-prodott kif mogħtija fil kolonna 2 tal-lista jistgħu jintużaw.

4. Meta regola fil-lista tispeċifika li prodott jista’ jiġi mmanifatturat b’aktar minn materjal wieħed, dan ifisser li kwalunkwe materjal jew aktar jistgħu jintużaw. Ma hemmx għalfejn jintużaw kollha. Eżempju: Ir-regola għat-tessuti taħt l-intestaturi 5208 sa 5212 tipprovdi li jistgħu jintużaw fibri naturali u li jistgħu jintużaw ukoll materjali kimiċi fost materjali oħrajn. Dan ma jfissirx li għandhom jintużaw it-tnejn li huma; huwa possibbli li jintuża wieħed jew l-ieħor, jew it-tnejn.

5. Fejn regola fil-lista tispeċifika li prodott irid ikun immanifatturat minn materjal partikolari, il-kundizzjoni ovvjament ma twaqqafx l-użu ta’ materjali oħra li, minħabba n-natura inerenti tagħhom, ma jistgħux jissodisfaw din ir-regola (ara wkoll in-Nota 6.3 hawn taħt li tirreferi għat-tessuti). Eżempju: Ir-regola għall-ikel ippreparat tal-intestatura 1904 li speċifikament teskludi l-użu ta’ ċereali u d-derivattivi tagħhom ma twaqqafx l-użu ta’ mluħa minerali, kimiċi u addittivi oħra li mhumiex prodotti miċ-ċereali. Madankollu, dan ma japplikax għal prodotti li, għalkemm ma jistgħux ikunu mmanifatturati minn materjali partikolari speċifikati fil-lista, jistgħu jkunu magħmula minn materjal tal-istess natura fi stadju aktar bikri tal-manifattura. Eżempju: Fil-każ ta’ oġġett tal-ilbies tal-ex Kapitolu 62 tas-Sistema Armonizzata magħmul minn materjali mhux minsuġa, jekk huwa permess l-użu biss ta’ ħjut mibruma mhux oriġinarji għal din il-klassi ta’ oġġett, mhux possibbli li tibda minn drapp mhux minsuġ — anki jekk drappijiet mhux minsuġa ma jistgħux, normalment, isiru mill-ħjut mibruma. F’dawn il-każijiet, il-materjali tal-bidu jkunu normalment fl-istadju ta’ qabel il-ħjut, jiġifieri fl-istadju tal-fibra.

6. Fejn, f’regola fil-lista, żewġ perċentwali jingħataw għall-valur massimu ta’ materjali mhux oriġinarji li jistgħu jintużaw, mela dawn il-perċentwali ma jistgħux jingħaddu flimkien. Fi kliem ieħor, il-valur massimu tal-materjali mhux oriġinarji kollha użati ma jista’ qatt jaqbeż l-ogħla perċentwali mogħtija. Barra minn hekk, il-perċentwali individwali ma jistgħux jinqabżu fir-rigward tal-materjali partikolari li japplikaw għalihom.

Nota 4

1. It-terminu “fibri naturali” huwa użat fil-lista biex jirreferi għal fibri għajr fibri artifiċjali jew sintetiċi. Huwa ristrett għall-istadji qabel ma jsir l-għażil, inkluż l-iskart, u, jekk mhux speċifikat, jinkludi fibri li kienu mqardxa, minxuta jew ipproċessati b’mod ieħor iżda mhux magħżula.

2. It-terminu “fibri naturali” jinkludi x-xagħar taż-żiemel tal-intestatura 0511, il-ħarir tal-intestaturi 5002 u 5003 kif ukoll il-fibri tas-suf, ix-xagħar fin jew grezz tal-annimali tal-intestaturi 5101 sa 5105, il-fibri tat-tajjar tal-intestaturi 5201 sa 5203 u l-fibri veġetali l-oħra tal-intestaturi 5301 sa 5305.

3. It-termini “polpa tat-tessut”, “materjali kimiċi” u “materjali għall-produzzjoni tal-karti” huma użati fil-lista biex jiddeskrivu l-materjali mhux klassifikati fil-Kapitoli 50 sa 63 tas-Sistema Armonizzata, li jistgħu jintużaw għall-manifattura artifiċjali, fibri sintetiċi jew tal-karta jew ħjut.

4. It-terminu “fibri prinċipali magħmula mill-bniedem” jintuża fil-lista biex jirreferi għall-istoppa ta’ filament sintetiku jew artifiċjali, fibri prinċipali jew skart, tal-intestaturi 5501 sa 5507.

Nota 5

1. Fejn għal prodott partikolari fil-lista ssir referenza għal din in-Nota ta’ Introduzzjoni, il-kundizzjonijiet stabbiliti fil-kolonna 3 ma għandhomx jiġu applikati għal materjali tessili bażiċi, użati fil-manifattura ta’ dan il-prodott, li, meħuda flimkien, jirrappreżentaw 10 fil-mija jew inqas tal-piż totali tal-materjali tessili bażiċi (ara wkoll in-Noti 5.3 u 5.4 hawn taħt).

2. Madankollu, it-tolleranza msemmija fin-Nota 5.1 tista’ tiġi applikata biss għall-prodotti mħallta li jkunu saru minn tnejn jew aktar materjali tessili bażiċi. Dawn li ġejjin huma l-materjali tessili bażiċi: — il-ħarir, — is-suf, — ix-xagħar aħrax tal-annimali, — ix-xagħar fin tal-annimali, — ix-xagħar taż-żwiemel, — il-qoton, — il-materjali għall-manifattura tal-karta u l-karta, — il-kittien, — il-qanneb, — il-ġuta u fibri oħrajn tessili tat-tilju, — is-sisal u fibri oħrajn tat-tessuti tal-ġenus Agave, — il-ġewż tal-Indì, l-abaka, ir-rami u fibri veġetali oħrajn tat-tessuti, — il-filamenti sintetiċi magħmula mill-bniedem, — il-filamenti artifiċjali magħmula mill-bniedem, — il-filamenti konduttivi tal-kurrent elettriku, — il-fibri bażiċi sintetiċi tal-polipropilen magħmula mill-bniedem, — il-fibri bażiċi sintetiċi tal-poliester magħmula mill-bniedem, — il-fibri bażiċi sintetiċi tal-poliammid magħmula mill-bniedem, — il-fibri bażiċi sintetiċi tal-poliakrinolitrilika magħmula mill-bniedem, — il-fibri bażiċi sintetiċi tal-polimid magħmula mill-bniedem, — il-fibri bażiċi sintetiċi tal-politetrafluworoetilen magħmula mill-bniedem, — il-fibri bażiċi sintetiċi tas-sulfid tal-polifenilen magħmula mill-bniedem, — il-fibri bażiċi sintetiċi tal-klorur tal-polivinil magħmula mill-bniedem, — fibri bażiċi sintetiċi oħra magħmula mill-bniedem, — il-fibri bażiċi artifiċjali magħmula mill-bniedem viskużi, — fibri bażiċi artifiċjali oħra magħmula mill-bniedem, — il-ħjut mibruma tal-poliuretan segmentati b’segmenti flessibbli tal-polieteri kemm jekk midfura kif ukoll jekk le, — il-ħjut mibruma tal-poliuretan segmentati b’segmenti flessibbli tal-poliester kemm jekk midfura kif ukoll jekk le, — il-prodotti tal-intestatura 5605 (ħjut mibruma tal-metall) li jinkorporaw strixxa li tikkonsisti f’qalba ta’ fojl tal-aluminju jew qalba rqiqa tal-plastik, kemm jekk miksija bit-trab tal-aluminju jew le, b’wisa’ ta’ mhux aktar minn 5 mm, maqbuda bejn żewġ saffi rqaq tal-plastik permezz ta’ kolla trasparenti jew ikkulurita, — prodotti oħra tal-intestatura 5605. Eżempju: Ħjut tal-intestatura 5205 magħmul mill-fibri tat-tajjar tal-intestatura 5203 u fibri prinċipali sintetiċi tal-intestatura 5506 huma ħjut imħallta. Għalhekk, fibri sintetiċi prinċipali mhux oriġinarji li ma jissodisfawx ir-regoli ta’ oriġini (li jirrikjedu manifattura minn materjali kimiċi jew polpa tat-tessuti) jistgħu jintużaw sa piż ta’ 10 fil-mija tal-ħjut. Eżempju: Drapp tas-suf tal-intestatura 5112 magħmul minn ħjut tas-suf tal-intestatura 5107 u ħjut sintetiċi ta’ fibri prinċipali tal-intestatura 5509 huwa drapp imħallat. Għalhekk ħjut sintetiċi li ma jissodisfawx ir-regoli tal-oriġini (li jirrikjedu li jkunu mmanifatturati minn materjali kimiċi jew polpa tat-tessuti) jew ħjut tas-suf li ma jissodisfawx ir-regoli tal-oriġini (li jirrikjedu manifattura minn fibri naturali, mhux imqardxa jew mimxuta jew ippreparati b’mod ieħor għall-għażil) jew taħlita tat-tnejn jistgħu jintużaw sakemm il-piż totali tagħhom ma jaqbiżx l-10 fil-mija tal-piż tat-tessut. Eżempju: Drapp tessili mberfla tal-intestatura 5802 magħmul minn ħjut tat-tajjar tal-intestatura 5205 u drapp tal-intestatura 5210 huwa biss prodott imħallat jekk id-drapp tat-tajjar huwa nnifsu drapp imħallat magħmul minn ħjut ikklassifikati f’żewġ intestaturi separati jew jekk il-ħjut tat-tajjar infushom huma taħlitiet. Eżempju: Jekk id-drapp tessili mberfel ikkonċernat huwa magħmul minn ħjut tat-tajjar tal-intestatura 5205 u drapp sintetiku tal-intestatura 5407, imbagħad, ovvjament, il-ħjut użati huma żewġ materjali tessili bażiċi separati u d-drapp tessili mberfel huwa għal din ir-raġuni prodott imħallat.

3. Fil-każ ta’ prodotti li jinkorporaw “ħjut magħmul minn poliuretejn issegmentat b’segmenti flessibbli ta’ polieter kemm jekk mibrum jew le” din it-tolleranza hija 20 fil-mija fir-rispett ta’ dawn il-ħjut.

4. Fil-każ ta’ prodotti li jinkorporaw “strippa li tikkonsisti f’qalba ta’ folja tal-aluminju jew ta’ plastik irqiq ħafna kemm jekk miksi bi trab tal-aluminju u kemm jekk le, ta’ wisa’ li ma taqbiżx il-5 mm, imdeffsa permezz ta’ sustantiv li jwaħħal bejn żewġ saffi ta’ plastik irqiq”, din it-tolleranza hija 30 fil-mija fir-rigward ta’ din l-istrippa.

Nota 6

1. Fil-każ ta’ dawk il-prodotti tessili, li huma mmarkati fil-lista b’nota ta’ qiegħ il-paġna li tirreferi għal din in-Nota ta’ Introduzzjoni, dekorazzjonijiet u aċċessorji tessili li ma jissodisfawx ir-regola stabbilita fil-lista fil-kolonna 3 għall-prodotti magħmula kkonċernati jistgħu jintużaw sakemm il-piż tagħhom ma jaqbiżx l-10 fil-mija tal-piż totali tal-materjali tessili inkorporati kollha. Id-dekorazzjonijiet u l-aċċessorji tessili huma dawk ikklassifikati fil-Kapitoli 50 sa 63 tas-Sistema Armonizzata. L-inforra u l-furzetta ma għandhomx ikunu meqjusin bħala antiċċjoli jew aċċessorji.

2. Kwalunkwe dekorazzjoni jew aċċessorju mhux tessili jew materjali oħrajn użati li fihom it-tessuti ma għandhomx għalfejn jissodisfaw il-kundizzjonijiet stabbiliti fil-kolonna 3 anki jekk dawn jaqgħu barra mill-iskop tan-Nota 3.5.

3. Skont in-Nota 3.5, kull tirqim u aċċessorji mhux tat-tessut jew xi prodott ieħor mhux oriġinarju, li ma jikkontjenux xi tessuti, jistgħu jintużaw b’mod liberu fejn ma jkunux jistgħu jsiru mill-materjali mniżżla f’lista f’kolonna 3. Pereżempju, ( 5 ) jekk regola fil-lista tgħid li għal oġġett tessili partikolari, bħal blaws, għandhom jintużaw ħjut, dan ma jimpedixxix l-użu ta’ oġġetti tal-metall, bħal buttuni, minħabba li dawn ma jistgħux isiru minn materjali tessili.

4. Fejn tapplika regola tal-perċentwali, il-valur tat-dekorazzjonijiet u l-aċċessorji għandhom jitqiesu meta jkun ikkalkulat il-valur tal-materjali mhux oriġinarji li huma inkorporati.

Nota 7

1. Għall-finijiet tal-intestaturi ex 2707, 2713 sa 2715, ex 2901, ex 2902 u ex 3403, il-“proċessi speċifiċi” huma dawn li ġejjin: (a) id-distillazzjoni f’vakwu; (b) id-distillazzjoni mill-ġdid bi proċess ta’ frazzjonazzjoni ta’ reqqa kbira ( 6 ); (c) il-cracking; (d) ir-reforma; (e) l-estrazzjoni permezz ta’ solventi selettivi; (f) il-proċess li jinkorpora dawn il-proċessi kollha: il-proċessar bl-aċidu sulfuriku konċentrat, bl-oleu jew bl-anidride sulfurika; in-newtralizzazzjoni b’aġenti alkalini; it-tneħħija tal-kulur u l-purifikazzjoni bi trabijiet tal-blat attivi naturalment, faħam tal-kannol jew boksajt (“bauxite”) attivat; (g) il-polimerizzazzjoni; (h) l-alkilazzjoni; (i) l-isomerizzazzjoni.

2. Għall-finijiet tal-intestaturi 2710 sa 2712, il-“proċessi speċifiċi” huma dawn li ġejjin: (a) id-distillazzjoni f’vakwu; (b) id-distillazzjoni mill-ġdid bi proċess ta’ frazzjonazzjoni ta’ reqqa kbira ( 7 ); (c) il-cracking; (d) ir-reforma; (e) l-estrazzjoni permezz ta’ solventi selettivi; (f) il-proċess li jinkorpora dawn il-proċessi kollha: il-proċessar bl-aċidu sulfuriku konċentrat, bl-oleu jew bl-anidride sulfurika; in-newtralizzazzjoni b’aġenti alkalini; it-tneħħija tal-kulur u l-purifikazzjoni bi trabijiet tal-blat attivi naturalment, faħam tal-kannol jew boksajt (“bauxite”) attivat; (g) il-polimerizzazzjoni; (h) l-alkilazzjoni; (i) l-isomerizzazzjoni; (j) fir-rigward ta’ żjut tqal li jaqgħu taħt l-intestatura ex 2710 biss, it-tneħħija tas-sulfur bl-idroġenu li jirriżulta fi tnaqqis ta’ mill-inqas 85 fil-mija tal-kontenut tas-sulfur tal-prodotti pproċessati (metodu ASTM D 1266-59 T); (k) fejn jidħlu l-prodotti li jidħlu taħt intestatura 2710 biss, it-tneħħija tal-pa